Úvod

	Základným poslaním Úradu splnomocnenkyne vlády SR pre rómske komunity (ďalej len ÚSVRK) v zmysle jeho štatútu je plnenie cieľov,  zameraných na riešenie záležitostí rómskych komunít a realizovať systémové opatrenia na zlepšenie postavenia a ich integráciu do spoločnosti. Táto a s ňou súvisiace úlohy pre ÚSVRK vyplývajú z Programového vyhlásenia vlády SR na roky 2006 až 2010, ktoré bolo schválené vládou SR uznesením č. 660 zo dňa 31.7.2006. Ako vyplýva z Plánu práce vlády SR, ÚSVRK každoročne predkladá a vláda SR prerokuje Správu o činnosti úradu tak, aby svojím uznesením rozhodovala o správnom postupe úradu pri napĺňaní jeho poslania.
Predkladaný materiál obsahuje zásadné informácie o činnosti ÚSVRK za rok 2007. Materiál je konštatačný, popisuje aktuálny stav a zároveň naznačuje zásadné východiská, ciele prostriedky a postupy,  ktoré sú premietnuté v  Strednodobej koncepcie rozvoja rómskej národnostnej menšiny v SR na roky 2008 – 2013, ktorá bola schválená vládou SR dňa 26.3.2008, ale aj  následne v pripravovanej Stratégie rozvoja rómskej národnostnej menšiny do roku 2015.

I.	Organizačná štruktúra úradu
	
	Úvodom predkladanej správy je potrebné zdôrazniť, že v Úrade splnomocnenkyne vlády SR pre rómske komunity došlo k zmene na poste splnomocnenkyne vlády SR dňa 21.júna 2007. Táto personálna zmena priniesla hneď od začiatku aj zmenu organizačnej štruktúry úradu, ktorá sa premietla v novom organizačnom poriadku, ako internej právnej norme úradu. Jej cieľom bolo vytvoriť systém, ktorý:
a)	odbornejšie, dokonalejšie a presnejšie dokáže zozbierať a následne identifikovať aktuálne problémy rómskej komunity v regiónoch,
b)	odbornejšie a s dokonalou – profesionálnou znalosťou dokáže analyzovať informácie z regiónov, tieto zovšeobecňovať a vytvárať koncepciu pre riešenie integrácie rómskej národnostnej menšiny do občianskej spoločnosti,
c)	vygeneruje tie problémy, ktoré je potrebné riešiť v spolupráci s inými inštitúciami v jednotlivých rezortoch, samosprávou alebo tretím sektorom,
d)	sprehľadní štruktúru úradu a vytvorí dokonalý kontrolný mechanizmus plnenia úloh.

Aktuálnou súčasťou novej organizačnej štruktúry úradu (účinnej od 1. 2. 2008), ktorý sa člení na: Kanceláriu úradu splnomocnenkyne vlády, Mediálny odbor, Odbor stratégie a regionálnej politiky, Odbor koordinácie horizontálnej priority marginalizované rómske komunity bola aj jeho personálna dostavba a stabilizácia tak, aby výstupy, ktoré sú výsledkom ich  činnosti boli čo najexaktnejšie, mali vypovedaciu hodnotu pre tvorbu koncepcie a stratégie úradu a boli dlhodobo verifikované. Súčasťou úradu sú aj regionálne kancelárie, ktorých teritoriálna pôsobnosť je uvedená v ďalšej časti správy, zároveň aj s konkrétnymi aktivitami realizovanými v roku 2007. V súčasnosti pracuje na úrade 28 interných zamestnancov. V súvislosti s novou organizačnou štruktúrou úradu bolo potrebné úrad v Bratislave rozšíriť o nové kancelárske priestory, vybaviť ich kancelárskym zariadením a informačnou technikou. 

II. Aktuálne základné východiská a údaje z Atlasu rómskeho osídlenia v SR
( Teritoriálne pôsobenie regionálnych kancelárií )

Regionálna kancelária Banská Bystrica

Vymedzenie územnej pôsobnosti 

Banskobystrický kraj: okresy : Banská Bystrica, Brezno, Detva, Krupina, Zvolen, Banská Štiavnica, Žarnovica, Žiar nad Hronom
Trenčiansky kraj: okres Prievidza 
 Žilinský kraj  : okres Ružomberok, Turčianske Teplice, Martin, Žilina

Počet obyvateľov
Z Atlasu rómskych komunít (r. 2004) a dodatočných údajov o niektorých lokalitách, ktoré vplyvom externých faktorov neboli zaradené do tohto materiálu uvádzame poradie okresov podľa početnosti obyvateľov rómskych komunít nasledovne: 

Tabuľka: Počet rómskych obyvateľov v spádovej oblasti RK BB

Názov okresu | Počet rómskych obyvateľov
Banskobystrický kraj |
Zvolen | 7 198
Brezno | 4 913
Žiar nad Hronom | 4 135
Krupina | 2 386
Banská Bystrica | 3 670
Detva | 2 070
Žarnovica | 1 558
Banská Štiavnica | 740
Trenčiansky kraj |
Prievidza | 939
Žilinský kraj |
Žilina | 8 837
Ružomberok | 1 286
Martin | 1 180
Turčianske Teplice | 40
Spolu | 38 952

Regionálna kancelária Rimavská Sobota 
 
Vymedzenie pôsobnosti 

Banskobystrický kraj – okresy: Rimavská Sobota, Revúca, Poltár, Lučenec, Veľký Krtíš

Tabuľka :  Počet rómskych obyvateľov v spádovej oblasti RK RS 

Názov okresu | Počet rómskych obyvateľov
Banskobystrický kraj |
Rimavská Sobota | 23535
Revúca | 18616
Lučenec | 11918
Veľký Krtíš | 4609
Poltár | 2323
Spolu | 61001

Regionálna kancelária Prešov

Vymedzenie pôsobnosti 
Pôsobnosť: okresy Prešov, Sabinov, Humenné, Snina, Bardejov, Svidník, Stropkov, Medzilaborce, Vranov nad Topľou 

Tabuľka :  Počet rómskych obyvateľov v spádovej oblasti RK PO
 
Názov okresu | Počet rómskych obyvateľov
Prešovský kraj |
Prešov | 12 625
Sabinov | 7 880
Humenné | 3 859
Snina | 2 120
Bardejov | 6 632
Svidník | 3 634
Stropkov | 1 529
Medzilaborce | 1 096
Vranov nad Topľou | 12 927
Spolu | 52 302

Regionálna kancelária Spišská Nová Ves

Vymedzenie pôsobnosti 

Prešovský kraj: okresy  Levoča, Kežmarok, Poprad, Stará Ľubovňa
Košický kra : okresy Gelnica, Spišská Nová Ves
Žilinský kraj: okresy Liptovský Mikuláš

Tabuľka:  Počet rómskych obyvateľov v spádovej oblasti RK PO

Názov okresu | Počet rómskych obyvateľov
Prešovský kraj |
Poprad | 15 389
Levoča | 7 373
Kežmarok | 19 454
Stará Lubovňa | 8 462
Košický kraj |
Spišská Nová Ves | 27 001
Gelnica | 8 578
Žilinský kraj | 8 837
Liptovský Mikuláš | 4 970
Spolu | 100 064

Regionálna kancelária Košice 

Vymedzenie pôsobnosti 

Košický kraj: okresy Košice – mesto, Košice – okolie, Michalovce, Sobrance, Trebišov, Rožňava
      Okresy Trebišov, Michalovce a Rožňava patria teritoriálne k najväčším na Slovensku. Podľa najnovších údajov, najpočetnejšie zastúpenie obcí a miest, v ktorých sídlia rómske komunity má okres Košice – okolie. Najvyšší počet rómskych komunít bol zistený v okrese Trebišov. Segregované koncentrácie vznikajú v mestských prostrediach, ktoré sa vyznačujú vysokým počtom obyvateľov žijúcich často v bytových domoch, nevyhovujúcich základným životných podmienkach ako sú napríklad mestá Košice (9 500), Moldava nad Bodvou (1.100), Michalovce (2.200), Veľké Kapušany (1.600), Dobšiná (1.600), Kráľovský Chlmec (1.600), Trebišov (4.500), Sečovce (1.900). 
       Košický kraj sa vyznačuje aj obcami, v ktorých rómska komunita presahuje tisíc a viac obyvateľov. K takým patria obce Jasov (1.600), Kecerovce (2.400), Turňa nad Bodvou (1.300), Pavlovce nad Uhom (2.800), Veľká Ida (1.300) Krásnohorské Podhradie (1.200).
 
Tabuľka : Počet rómskych obyvateľov v spádovej oblasti  RK Košice:

Názov okresu

Počet obyvateľov
v rómskych
komunitách

Košice – mesto | 10 000
Košice – okolie | 19 000
Michalovce | 14 500
Sobrance | 2 500
Rožňava | 15 500
Trebišov | 17 000
Spolu | 78 500

III.	Vyhodnotenie činnosti úradu za jednotlivé oblasti.
Činnosť úradu je v predkladanej správe rozdelená na oblasti, ktoré tvoria podstatu v integračnej politike rómskej problematiky. Považujeme za vhodné poukázať aj na disparity regiónov vo vzťahu k prioritným oblastiam – vzdelávanie, zamestnanosť, bývanie, zdravie. Činnosť úradu a jednotlivých regionálnych kancelárií je možné rozdeliť tematicky do nasledujúcich oblastí: zamestnanie, bývanie, vzdelávanie, sociálna oblasť. V tejto súvislosti je potrebné uviesť, že niektoré informácie v správe nie sú komplexné z hľadiska obsahu jednotlivých kapitol. Táto skutočnosť je ovplyvnená tým, že ÚSVRK začal pracovať pod novým vedením s  pripravovanou novou organizačnou štruktúrou. Systém práce regionálnych kancelárií sa len postupne prispôsoboval pripravovaným zmenám. Významné však je, že od februára 2008, kedy bola schválená nová organizačná štruktúra je systém komplexný a  prispôsobený tomu, aby správa o činnosti ÚSVRK obsahovo spĺňala všetky predpokladané nároky bola verifikovaná a použiteľná pre tvorbu stratégií a koncepcií.

Oblasť vzdelávania Úrad splnomocnenkyne vlády SR pre rómske komunity považuje výchovu a vzdelávanie rómskych detí a žiakov ako jednu zo svojich priorít. Túto skutočnosť potvrdzujú doterajšie aktivity, ktoré pomáhajú zlepšiť súčasnú situáciu vo výchove a vzdelávaní rómskych detí a žiakov, ako aj skutočnosť, že ÚSVRK participuje na rôznych projektoch a programoch Ministerstva školstva SR, Ministerstva kultúry SR a iných rezortov.

Napriek postupnému nárastu finančných prostriedkov zo štátneho rozpočtu z kapitoly MŠ SR účelovo viazaných na zabezpečenie pozície asistentov učiteľa na základných školách aj po otvorení školského roku 2007/2008 rezonoval problém ich nedostatku.  Následne niektorí riaditelia škôl v  snahe zamestnať čo najviac asistentov prijímajú ich na dobu určitú spravidla od 1. 01. do 30. 06. alebo od 1. 09. do 31. 12., alebo sa im znižuje pracovný úväzok. Je to demotivujúci a existenčný problém pre samotných asistentov učiteľa,  ale aj pre žiakov a pedagogický kolektív. Je preto potešiteľné, že v návrhu zákona o pedagogických zamestnancoch spracovaného ministerstvom školstva, aj za prispenia pripomienok ÚSVRK, sa v príslušných ustanoveniach navrhuje začleniť pozíciu asistenta učiteľa ako pedagogického zamestnanca, čo bude výrazným krokom k zrovnoprávneniu jeho postavenia na škole aj z hľadiska finančného zabezpečenia prostredníctvom normatívu.
 Pozitívne bola asistentmi učiteľa prijatá novela Zákonníka práce v znení zákona č. 348/2007 Z. z., ktorou sa (§ 103 ods. 3) určuje dovolenka asistentov učiteľa rovnako ako učiteľov – najmenej osem týždňov v kalendárnom roku. 
Realizácii predškolskej prípravy rómskych detí významne napomáha finančné zabezpečenie bezplatnej predškolskej výchovy a vzdelávania detí od 5 rokov v materských školách to, že štát obciam uhradí mesačný príspevok na dieťa. Je predpoklad, že dochádzka detí zo sociálne znevýhodneného prostredia dosiaľ limitovaná  nedostatkom finančných prostriedkov sa bude postupne zvyšovať.
Na prípravách vyššie uvedených legislatívnych zmien sa svojimi pripomienkami významnou mierou podieľal i ÚSVRK.
Hodnotiace obdobie potvrdzuje, že procesu podpory vzdelávania rómskych detí v praxi napomáhajú dotačné programy Ministerstva práce, sociálnych vecí a rodiny SR na stravu, školské pomôcky a na štipendium. Podporu študentom prostredníctvom programu štipendií z grantovej schémy poskytoval a poskytuje aj Úrad splnomocnenkyne vlády SR pre rómske komunity prostredníctvom Nadácie otvorenej spoločnosti. Jeho cieľom je podporiť talentovaných rómskych študentov - v roku 2007 podporil 112 študentov 25 stredných škôl a 35 študentov vysokých škôl v celkovej hodnote 1.890.000 Sk. Nie menej významnou aktivitou bola iniciatíva zamestnancov regionálnych kancelárii, ktorí v tomto smere prispeli k zvýšeniu informovanosti o možnostiach poskytovania štipendií, odovzdávaním príslušných informácií o prospešnosti programu, pomocou nich zvyšovali angažovanosť riaditeľov škôl. 

Ako silný, ale dvojsečný stimul sa prejavili motivačné štipendiá. Napriek osvete, ktorú vykonávali zamestnanci regionálnych kancelárii, dochádzalo v sledovanom období k prijímaniu rómskych žiakov do špeciálnych škôl aj na podnet rodičov. Rómski žiaci  v dôsledku špecifickej poruchy učenia, (ktorá si ale nevyžaduje vzdelávanie v podmienkach špeciálnej školy) v bežných školách nedosahovali prospech oprávňujúci ich poberať prospechové štipendium. Ľahšie získané lepšie učebné výsledky v špeciálnych školách oprávňujúce poberať štipendiá sa stávajú motívom rodičov na žiadosti o prijatie do špeciálnych základných škôl. Sú zarážajúce poznatky zamestnancov regionálnych kancelárií, a ktoré potvrdzujú i riaditelia základných škôl, že predstavitelia  niektorých špeciálnych základných škôl ovplyvňujú rodičov rómskych žiakov v rozhodovaní sa o prihlásení svojich detí do škôl, presviedčajú ich o výhodnosti ich prihlásenia do špeciálnej základnej školy (pozri medializovaná situácia v Pavlovciach nad Uhom, situácia v ZŠ s MŠ na Dúžavskej ceste v Rimavskej Sobote a i.). 
Jednotlivé regionálne kancelárie ÚSVRK vykonávali významnú mediačnú činnosť v mimosúdnom prostredí v prípade uplatňovania segregačných alebo diskriminačných postupov samosprávnych orgánov, škôl a školských zariadení. V kooperácii s komunitnými sociálnymi pracovníkmi poskytovali pomoc pri riešení problémov školskej neúspešnosti a zanedbávania školskej dochádzky rómskych žiakov. V tejto súvislosti významnú úlohu zohrala metodická pomoc a konzultácia pri príprave projektov zameraných na vzdelávanie rómskych detí a mládeže, spolupráca  s pedagogicko – psychologickými poradňami v oblasti prijímania detí do ŠZŠ a v oblasti integrácie detí so špeciálnymi výchovno-vzdelávacími potrebami – s poruchami učenia a správania - do bežných škôl.      Vychádzajúc z poznatkov v tejto oblasti je veľkým sklamaním pre ďalší rozvoj výchovy a vzdelávania detí zo sociálne znevýhodneného prostredia, že napriek zásadným pripomienkam (a to nielen zo strany ÚSVRK, ale aj iných povinne pripomienkujúcich subjektov) k návrhu zákona o výchove a vzdelávaní nebolo predkladateľom zapracované uznesenie vlády č. 282 z 21. 3. 2007 (bod B.2) týkajúce sa úlohy vytvorenia jednotného systému školského poradenstva v záujme zabezpečenia integrovanej, komplexnej, dostupnej a kvalifikovanej starostlivosti o dieťa, ktoré zodpovedá jeho potrebám. ÚSVRK navrhoval znenie príslušného ustanovenia vytvárajúce legislatívne podmienky jednotného inštitucionálneho zabezpečenia poradenského systému v rezorte školstva a garantujúce multi- a interdisciplinárnosť poskytovaných odborných služieb v jednej inštitúcii. Tým by sa vytvorili podmienky na zefektívnenie školského poradenstva vo vzťahu k žiakom všeobecne, k žiakom a zákonným zástupcom v procese školskej integrácie, starostlivosti o žiakov so špeciálnymi výchovno-vzdelávacími potrebami, ktorými v zmysle návrhu zákona  sú i deti a žiaci zo sociálne znevýhodneného prostredia (rómski žiaci) a vznikli  by podmienky na zlepšenie personálnych a materiálnotechnických podmienok starostlivosti o  deti. 
ÚSVRK víta a podporuje iniciatívu skupiny odborníkov školského poradenstva pod odbornou garanciou Metodicko-výskumného kabinetu výchovného a psychologického poradenstva a prevencie Výskumného ústavu detskej psychológie a patopsychológie, ktorá pripravila podklady pre pozmeňovací návrh k návrhu zákona o výchove a vzdelávaní, ktorý bude predmetom rokovania 21. schôdze NR SR.  Znenie príslušných ustanovení (§ 130)  predloženom návrhu zákona o výchove a vzdelávaní potvrdzuje súčasný stav dvojsystémového školského poradenstva, ktorý sa neosvedčil a spôsobuje problémy najmä v súvislosti s prijímaním rómskych detí do špeciálnych škôl a ÚSVRK veľmi ťažko  zdôvodňuje vysoký počet rómskych detí v špeciálnych školách pre mentálne postihnutých.
ÚSVRK sa aktívne zúčastnil pripomienkového konania k návrhom zákona o výchove a vzdelávaní a zákona o pedagogických zamestnancoch, k návrhom koncepcie štátnej politiky voči deťom a mládeži v Slovenskej republike na rok 2008 – 2013, koncepcie výchovy a vzdelávania rómskych detí a žiakov vrátane rozvoja stredoškolského a vysokoškolského vzdelávania, koncepcie výchovy a vzdelávania národnostných menšín a koncepcie predškolskej výchovy v nadväznosti na prípravu detí na vstup do základnej školy.
Odbornými zamestnancami ÚSVRK boli v oblasti vzdelávania poskytované konzultácie zamerané predovšetkým  na metodické usmerňovanie pri vytváraní miest asistentov učiteľov na školách, na predškolskú prípravu rómskych detí (s využitím štandardných prostriedkov podľa podmienok konkrétnych obcí), na zvyšovanie informovanosti zriaďovateľských subjektov v oblasti metodických pokynov,  existujúcich programov a príkladov dobrej praxe. Problém, ktorý sa doposiaľ nedarí uspokojivo riešiť ani  prostredníctvom rôznych projektov, je malé percento rómskych žiakov, ktorí po absolvovaní základnej školy vo svojom vzdelávaní pokračujú.  
 Zamestnanci regionálnych kancelárií  pôsobili na motiváciu zriaďovateľov a riaditeľov škôl pri skvalitňovaní vyučovacieho procesu a zainteresovanosti pedagogického zboru na ukončovaní riadnej školskej dochádzky. Poskytovali konzultácie a informácie vysokoškolským študentom v koncipovaní ich seminárnych, bakalárskych a diplomových prác s rómskou tematikou. Reálne podporovali zviditeľňovanie programov zameraných na zvýšenie vzdelanostnej úrovne a motiváciu vo vzdelávaní rómskych detí a formovaní ich osobného rozvoja napr. prostredníctvom programu Divé maky. Nemenej významné boli rozhovory s rodičmi rómskych detí pri podávaní a následnom riešení žiadostí o štipendium. Relevantné informácie tohto charakteru poskytovali aj komunitným sociálnym pracovníkom, zriaďovateľom základných škôl a pedagógom.
V prebiehajúcom školskom roku sa výrazne prejavili problémy  v oblasti gymnaziálneho vzdelávania  tzv. Ghándhího gymnáziu v Lučenci, kde škola zmenila svoje pôsobisko od 1. 9. 2007. Z pohľadu ÚSVRK sa (v polohe hypotézy) ukazuje, že môže ísť o nedoriešené otázky týkajúce sa najmä:
-	nedostatočného zabezpečenia udržateľnosti projektu, na základe ktorého škola vznikla zo strany zriaďovateľa a vedenia školy,
-	neefektívneho využitia finančných zdrojov. Ide predovšetkým o financie, ktoré boli vyčlenené na existenciu školy a na zabezpečenie výchovno – vzdelávacieho procesu,
-	nedodržania príslušnej školskej legislatívy,
-	nedostatočného počtu žiakov,
-	neprimeraného výberu žiakov z pohľadu ich intelektu a vzdelávacích možností,
-	nestabilizovaného personálneho obsadenia pedagógov a vedenia školy.
Úrad splnomocnenkyne vlády SR pre rómske komunity  činnosť školy monitoruje a v zmysle svojich kompetencií zisťuje podrobnosti, ktoré potvrdia alebo vyvrátia vytýčené hypotézy o príčinách nepriaznivého stavu na škole. V tejto súvislosti sa hľadajú možnosti na zachovanie existencie „Ghándhího“ gymnázia, pretože  sa javí vhodným prostriedkom v systéme vzdelávania rómskych detí. ÚSVRK nemá záujem o zrušenie školy, ale je si vedomý, že nie je možné pokračovať v súčasnom trende  – školu treba  postaviť na nových pilieroch  a k tomu je nevyhnutná spolupráca všetkých zainteresovaných, ktorá dosiaľ chýbala. ÚSVRK písomne požiadal ministra školstva o priebežné vyhodnotenie realizácie experimentálneho overovania kurikula rómskeho jazyka a rómskej literatúry a kurikula rómskych reálií na osemročnom gymnáziu v Lučenci a požiadal Štátnu školskú inšpekciu o vykonanie inšpekcie výchovno-vzdelávacieho procesu školy.

Počas roku 2007 ÚSVRK pokračoval v spolupráci s ŠPÚ na realizácii Národného projektu „Zvýšenie kvalifikačného potenciálu príslušníkov rómskej komunity zavedením nového študijného zamerania – romistika do systému vzdelávania stredných škôl“. Projekt stále pokračuje. Národný projekt „Romistika“ predpokladá vytvorenie nového študijného zamerania, ktoré sa v súčasnosti nedá študovať na žiadnej strednej škole v Európe. Žiaci takého študijného zamerania získajú okrem všeobecnej kvalifikácie (všeobecnovzdelávacie predmety a cudzích jazykov) aj kvalifikáciu z predmetov Romistiky, budú kvalifikovane ovládať rómsky jazyk, rómsku literatúru a históriu, ako nevyhnutné predpoklady pre pôsobenie v školách a v školských zariadeniach s prevahou rómskych žiakov, v rómskych komunitách a v inštitúciách zaoberajúcich sa rómskou problematikou. 
Úrad splnomocnenkyne vlády SR pre rómske komunity v roku 2007 pokračoval v overovaní projektu Experimentálna verifikácia efektívnosti kurikula rómskeho jazyka a literatúry v základných a stredných školách, a rómskych reálií na II. stupni základných a stredných škôl, pod odbornou gesciou Štátneho pedagogického ústavu (ďalej len „ŠPÚ“). Realizácia projektu má veľký význam pre podporu a pomoc žiakom základných a stredných škôl, z ktorého boli uskutočnené konkrétne výstupy:
-	Pravidlá rómskeho jazyka
-	Učebnica rómskeho jazyka
-	Doplnkové učebné texty rómskeho jazyka
-	Konverzačný lexikón gramatiky rómskeho jazyka
-	Metodická príručka k učebnici rómskeho jazyka
-	Metodická príručka k doplnkom učebných textov rómskeho jazyka
-	Rómski spisovatelia
-	Rómske tradície a remeslá
-	Rómska hudba
-	Rómska hudba DVD
-	Rómska história  v dátach

Využitie vyššie uvedených výstupov sa overuje vo výchovno-vzdelávacom procese do projektu zapojených škôl:
-	Základná škola Galaktická 9, Košice
-	Súkromná základná škola, Kremnica
-	Základná škola, Veľká Ida
-	Súkromné gymnázium, galaktická 9, Košice
-	Stredná umelecká škola, Exnárova 8, Košice
-	Slovensko – anglické bilingválne Gymnázium Juraja Hronca, Bratislava ( 1 trieda )
-	Osemročné gymnázium vo Zvolene, tzv. „Ghándhího škola“.

Úrad splnomocnenkyne vlády SR pre rómske komunity v rámci plnenie Akčného plánu Dekády začleňovania rómskej populácie na 2005 – 2015 cieľavedome propaguje a informuje o možnostiach využívania Rómskeho vzdelávacieho fondu (REF) spája ho a zároveň podporuje programy a projekty zamerané na zlepšenie rómskeho vzdelávania. Hlavným cieľom REF je podpora systémovej politiky v oblasti vzdelávania Rómov tým, že využíva poznatky a skúsenosti z lokálnych projektov mimovládnych organizácií.

ÚSVRK priebežne vybavuje agendu týkajúcej sa rôznych problémov v oblasti výchovy a vzdelávania.  Čoraz viac sa na školách vyskytujú prípady šikany a záškoláctva. Z poznatkov vyplýva, že je na škodu veci, že podľa právnej kvalifikácie trestného činu ohrozovania mravnej výchovy mládeže od 1. 1. 2006 k naplneniu skutkovej podstaty trestného činu ohrozovania mravnej výchovy je potrebné, aby rodič bránil v povinnej školskej dochádzke osobe mladšej ako 18 rokov (§ 211 ods. 1 písm. d) trestného zákona). Do času predmetnej novely  postačilo, ak rodič umožnil viesť osobe mladšej ako 18 rokov záhaľčivý a nemravný život (§ 217 písm. a) trestného zákona). Ak sa teda v zmysle uvedeného nepreukáže, že rodičia bránia v školskej dochádzke, pri akomkoľvek počte  vymeškaných vyučovacích hodín ide iba o priestupok. Objavujú sa poznatky zriaďovateľov, že uvedený stav by bolo potrebné riešiť aj prostredníctvom legislatívy, nakoľko za daného stavu nie je vynútiteľné zabezpečenie  povinnej školskej dochádzky zo strany zákonných zástupcov detí.  V rodinách nachádzajúcich sa v hmotnej núdzi neraz dochádza k uprednostňovaniu akejkoľvek zárobkovej činnosti i prostredníctvom školopovinných detí. Rodičia ospravedlňujú neprítomnosť v škole, čím zneužívajú svoje právo na porušovanie práva svojho dieťaťa na vzdelanie, škola ani zriaďovateľ školy nemajú prostriedky  im v tom zabrániť a obracajú sa o pomoc v riešení problému aj na ÚSVRK.
Často sa na ÚSVRK obracajú riaditelia škôl o pomoc pri realizácii stavebných úprav budov škôl neraz už v nevyhovujúcom stave.
 	Všetky riešenia problémov sú limitované kompetenciami splnomocnenkyne vlády SR pre rómske komunity a sú závislé od prístupu a spolupráce na riešení zo strany kompetentných orgánov štátnej správy a školskej samosprávy.
Oblasť bývania: Úrad splnomocnenkyne vlády SR pre rómske komunity považuje uspokojovanie potrieb bývania sociálne odkázaných občanov žijúcich predovšetkým v rómskych osadách, za otvorený problém a to aj vzhľadom ku skutočnosti, že kvalitatívna úroveň ich obydlí je väčšinou hlboko pod štandardom úrovne bývania majoritnej časti obyvateľstva. K tomuto záveru dospel ÚSVRK po dôkladnej analýze informácií z regiónov, ale aj z príslušnej korešpondencie, z ktorou splnomocnenkyňa pracuje. Z týchto zdrojov ďalej v sledovanom období vyplýva, že väčšinu obydlí v rómskych osadách možno charakterizovať ako jednoduché príbytky, ktoré v samotnej podstate nevyhovujú platným technickým ani hygienickým normám, sú vybudované svojpomocne, mimo stavebného konania a bez usporiadania vlastníckych vzťahov k pozemkom. Prístup ku komunálnej vybavenosti a k verejným službám je značne obmedzený. K primárnym problémom, ktoré súvisia s uspokojovaním potrieb bývania rómskeho obyvateľstva sú: prístup k elektrine, pitnej vode, kanalizácií, odvozu tuhého komunálneho odpadu, atď. Potrebu bývania a potrebu realizácie výstavby bytov zvýrazňuje stúpajúca krivka populácie rómskych rodín v osadách, ale i mestských zónach, kde sa začína prejavovať problém nutnosti obnovy bytového fondu z dôvodu jeho poškodenia. V prevažnej väčšine bytov býva i viac generácii.
Ako príkladom môžu slúžiť oblasti Tornaľa, Hodruša Hámre, NovéZámky, Liptovský Hrádok, Košice, Kremnica. Tieto príklady uvádzame ako negatívnu vzorku, ktorá súvisí s ďalšou aktuálnou problematikou: núteným vysťahovaním Rómov. ÚSVRK dokáže tento problém identifikovať, nedokáže však vo svojej príslušnosti bez pomoci ostatných orgánov štátnej správy nájsť konkrétne riešenia. Preto v tomto zmysle v období 2007 úrad viac – menej len monitoroval (v niektorých prípadoch finančne podporil z grantovej schémy úradu) a diagnostikoval problémy bývania, tak aby mohol spracovať koncepciu jeho riešenia v koordinácií, tak na úrovni ústredných orgánov štátnej správy, územnej samosprávy až na úroveň obcí. Sme si vedomí skutočnosti, že samotný mechanizmus riešenia problematiky, t.j. od identifikácie problémov bývania Rómov až po ich odstránenie je závislé na financovaní, čase a mnohokrát aj na ochote prevziať záväzky rómskej komunity na seba. Uvedené by malo byť zásadne cieľom spoločnej stratégie  politiky štátu pri riešení začleňovania rómskej komunity do spoločnosti ako celku. 
Pozornosť úradu bola v roku 2007 venovaná  oblasti bývania z pohľadu neschopnosti platiť zo sociálnych dávok nájomné za byty a poplatky za služby spojené s bývaním. Najvýraznejšie sa uvedené problémy vyskytujú v Košiciach – Luník IX., ale i v mestských častiach mesta Košíc, Nitre, Kráľovskom Chlmci, v Čiernej nad Tisou, Prešove – Stará tehelňa, Prešov - Pod Hrádkom, Tarasa Ševčenku, v Revúce, Michalovciach, Tornali, Liptovskom Hrádku, Žiari nad Hronom, Zvolene, Veľkom Krtíši, v Nových Zámkoch, Komárne a v rade iných miest. Vplyvom neschopnosti platenia sú obyvatelia v hmotnej núdzi často bez prívodu tepla, teplej vody, regulovaný je odber studenej vody, čo má za následok zvýšenú chorobnosť, zvýšenú chorobnosť najmä detí, možnosť prepuknutia rôznych infekčných ochorení, nedostatočnú možnosť udržiavania osobnej hygieny a podobne
Pre ilustráciu v správe uvádzame najtypickejšie príklady ,, neplatičov“ ktoré sa vyskytli v roku 2007, a ktorých príčiny môžeme v podstate zovšeobecniť:
Mesto Nové Zámky – dňa 11. septembra 2007 skupina neplatičov začala protestovať pred mestským úradom, nesúhlasili s vysťahovaním z bytovky na Kasárenskej ulici. Asi 150 obyvateľov vysťahovala z Nových Zámkov súkromná bezpečnostná služba. Byty získala vo verejnej súťaži, ktorú vyhlásilo mesto, súkromná spoločnosť v Nitre. Bytovku na Kasárenskej ulici stavebný úrad vyhlásil za neobývateľnú a mesto ju ponúklo na predaj za korunu vo verejnej súťaži. Neplatiči boli vysťahovaní do obcí okresu Levice, Nové Zámky. 
Mesto Nové Zámky v roku 2004 získalo finančnú dotáciu Úradu vlády SR na vypracovanie projektovej dokumentácie výstavby 60 obecných nájomných bytov nižšieho štandardu určených pre bývanie občanov v hmotnej núdzi na ulici Kasárenská a Hradná.
Výstavbu bytov nižšieho štandardu mesto Nové Zámky nerealizovalo pre systémové chyby v projektovej dokumentácii. Výzvu Krajského stavebného úradu Nitra, aby mesto projektovú dokumentáciu výstavby bytov dopracovalo, neakceptovali a doplnok nebol predložený i napriek tomu, že im finančná čiastka bola vyčlenená.
Mesto Liptovský Hrádok – riešenie zložitej situácie v oblasti bývania v časti mesta Pri Úpuste 67, časť Porúbka. Na základe výpovedí nájomného vzťahu hrozí 16 rodinám ubytovne strata bývania zo strany mesta a jeho správcovskej spoločnosti BYP, s.r.o. Nájomníci uvedenej ubytovne sa mali dňom 30.6.2007 odsťahovať na základe ukončenia platnosti nájomnej zmluvy, v ktorej sa nájomný vzťah zmenil na dobu určitú s platnosťou – účinnosťou v uvedenom  termíne 30.6.2007.Obyvatelia ubytovne sa mali vysťahovať bez poskytnutia náhradného ubytovania, s čím dotknutí nesúhlasili. Ubytovňa Pri Úpuste nevyhovuje technickým normám – posudok bol daný k prečítaniu, hrozí nebezpečenstvo zrútenia budovy a vychádzajúc zo statického posudku prípadné investície do rekonštrukcie objektu sú neefektívne. V danej lokalite je naplánovaná investičná akcia Železníc SR – výstavba viac úrovňového železničného priecestia, čo znamená v rámci realizačnej fázy sanáciu objektu.
Úrad splnomocnenkyne vlády SR pre rómske komunity navrhoval na pracovnom stretnutí, ako jednu z možností riešenia zložitej bytovej situácie, výstavbu obecných nájomných bytov nižšieho štandardu určených pre bývanie občanov v hmotnej núdzi prostredníctvom programu Ministerstva výstavby a regionálneho rozvoja SR.
Mesto Tornaľa – problémy v oblasti bývania obyvateľov v hmotnej núdzi na ulici Poštová 5. Na uvedenej adrese sa nachádzal nájomný dom pozostávajúci oficiálne zo 7 bytových jednotiek. Vo dvore si nájomníci bez súhlasu mesta postavili a zrekonštruovali niekoľko bytových jednotiek, kde bývalo 19 osôb. Celkom v obytnom zoskupení bývalo oficiálne a bez povolenia mesta cca 120 nájomníkov. Dňa 31. 5. 2007 mesto na základe rozhodnutia Mestského zastupiteľstva Tornaľa zrušilo nájomné zmluvy so všetkými nájomníkmi a následne rozhodlo asanovať všetky byty na ulici Poštová 5. Mesto dlhoročne investovalo do vodovodných rozvodov splaškových vôd a čistenia kanalizácie a bytový dom mal narušenú statiku, nevyhovujúcu platným hygienickým a technickým normám.	Primátor mesta písomne požiadal splnomocnenkyňu vlády SR o stretnutie ako i o finančnú pomoc na zabezpečenie náhradného ubytovania pre nájomníkov obytného domu na ulici Poštová 5.
Splnomocnenkyňa vlády SR Anina Botošová navrhla riešiť obyvateľov nájomného domu pridelením náhradného ubytovania pre platiacich nájomníkov za nájomné a  za služby spojené s bývaním. V rámci rozhovoru boli dohodnuté podmienky pridelenia finančných prostriedkov prostredníctvom grantového programu Úradu splnomocnenkyne vlády SR, výška finančného príspevku vo výške 500 000 Sk. Podmienkou získania finančnej dotácie bolo zakúpenie nehnuteľností na území mesta Tornaľa, kde dotknutí obyvatelia bytového domu na Poštovej 5 majú vybudované kompletné zázemie pre svoje rodiny. Mestský úrad Tornaľa nedodržal dohodnuté podmienky a zakúpil nehnuteľnosti v okolitých obciach – Barci a Kesove, čo sa stretlo o odporom obyvateľov týchto obcí. V roku 2006 mesto získalo dotáciu MV RR SR na výstavbu 16 bytov a v roku 2007 na výstavbu 14 obecných nájomných bytov nižšieho štandardu.
Mesto Komárno – sťahovanie neplatičov do okolitých obcí. Mestské zastupiteľstvo schválilo predaj panelových bytov súkromnej osobe s tým, že neplatičom poskytne ubytovanie mimo Komárna, čo je hodnotené ako eticky sporné a zákerné voči obyvateľom okolitých obcí. Komárno sa zbavilo už takmer 300 neplatičov. Poslanci mestského zastupiteľstva schválili predaj panelákov, kde bývali, za 1 Sk súkromnej osobe V. Mészarošovi, pod podmienkou, že obyvateľom zabezpečí náhradné ubytovanie mimo Komárna. Dotknutí obyvatelia boli vysťahovaní do obcí Marcelová, Bajč, Kameničná a Kava. V obciach vznikla napätá situácia, ktorou sa zaoberal aj Úrad vlády SR a Úrad splnomocnenkyne vlády SR pre rómske komunity.
Mesto Kremnica – Pri vysťahovaní Rómov z objektu Zeleného domu na ulici P. Križku v Kremnici boli porušené zákony Slovenskej republiky a medzinárodné dokumenty, ku ktorým sa Slovensko zaviazalo. Splnomocnenkyňa vlády SR pre rómske komunity Anina Botošová na základe monitoringu, ktorý uskutočnili pracovníci regionálnej kancelárie Úradu splnomocnenkyne vlády SR v Banskej Bystrici vyslovila presvedčenie o tom, že aj keď ide o ľudí, z ktorých prevažná časť neplatila nájomné, ľudskosť a etika sa nemali stratiť. Medzi 26 obyvateľmi domu je jeden na vozíčku a osem detí, z toho dve zrakovo postihnuté.
Pracovníci súkromnej bezpečnostnej služby, ktorí 26. októbra 2007 neoprávnene vnikli do bytov a porušili domovú slobodu, povyhadzovali obyvateľom domu nábytok a šatstvo z okien. Dopustili sa tak trestného činu podľa § 218 Trestného zákona o neoprávnenom zásahu do práva k bytu. Nový vlastník domu, ktorý ho odkúpil v októbri 2006 prisľúbil, že uzatvorí s obyvateľmi nové nájomné zmluvy, ale iba do 30. apríla 2008. Dovtedy musia opustiť dom. 
Jednou z príčin, na základe ktorých došlo ku kríze, je skutočnosť, že Kremnica, podobne ako mnohé ďalšie mestá na Slovensku, nemá stratégiu sociálneho bývania ani stratégiu sociálneho začleňovania ľudí, ktorí sa nachádzajú v hmotnej núdzi. 
Obec Liptovský Peter – Obecné zastupiteľstvo Liptovský Peter sa rozhodlo obývanú nehnuteľnosť č. 40 odkúpiť a následne ju obec predpokladá asanovať, údajne pre nevyhovujúci technický stav. Majiteľ domu, p. Ľudovít Blšík sa rozhodol nehnuteľnosť odpredať a tým zrušiť zmluvu o nájme bytových priestorov. Uvedený majiteľ odkúpil dom od obce Liptovský Peter v roku 2003 a v kúpnej zmluve č. V 3018/2005 sa obec a terajší majiteľ dohodli, že v prípade odpredaja nehnuteľnosti ju bude kupujúci povinný odpredať späť obci Liptovský Peter. 
Na pracovnom rokovaní bola snaha zamedziť odpredaju domu a zamedziť jeho asanácii. Starostka obce, podľa jej vyjadrenia, koná na základe rozhodnutia obecného zastupiteľstva a ona je povinná predmetné rozhodnutie realizovať a nemieni tento zámer meniť. 
Pri návšteve p. Dany Balážovej v dome č. 40 bolo zistené, že je vdovou a  má v opatere 4 deti. Podľa jej tvrdenia nemá možnosti zaobstarať si náhradné ubytovanie. Neporušila žiadny bod, alebo článok zmluvy o nájme, pravidelne uhrádza nájomné a prehlásila, že starostka obce jej prisľúbila pomoc pri hľadaní nového bývania. Pani Balážovej bolo vysvetlené, že z predmetného domu môže byť vysťahovaná obecným úradom iba za podmienky, že sa majiteľ domu preukáže súdnym rozhodnutím o povinnosti vysťahovať sa z bytových priestorov. 
Žiar nad Hronom – Na mestský úrad prichádzali obyvatelia z domu č. 25 na ulici Dukelských hrdinov, ktorí požadovali ubytovanie, nakoľko im majiteľ ubytovne – p. Peter Vasil oznámil, že do 31. januára 2008 musia všetci z ubytovne odísť. Túto skutočnosť im zatiaľ neoznámil písomne. Podľa slov nájomníkov vlastník ubytovne už dlhšie proti nim postupuje protiprávne. 
Pôvodne p. Peter Vasil vlastnil 5 ubytovní, súčasne vlastní 3 ubytovne a  ku dňu 31. 1. 2008 ruší všetky nájomné zmluvy v ubytovni, čím mu počet ubytovní klesne na 2 ubytovne.
V dotknutej ubytovni žije 25 rodín, ktoré majú nájomnú zmluvu vždy iba na 1 mesiac a pripravuje výpovede z nájmu pre všetky rodiny bez rozdielu.
Podľa jeho vyjadrenia je ubytovňa v stave nefunkčnosti z titulu dlhov na nájomnom a za služby – výška dlhu – 2,8 mil. Sk. Prehlasuje svoje rozhodnutie – ukončiť nájom dotknutým rodinám k 31. 1. 2008.
Súčasná situácia je monitorovaná Úradom splnomocnenkyne vlády SR pre rómske komunity, nájomníci sú poučení, že násilne môžu byť vysťahovaní iba na základe rozhodnutia príslušného súdu, keď vlastník ubytovne podá žalobu o vysťahovanie. Uskutočnili sa rozhovory i na OR Policajného zboru SR v Žiari nad Hronom, aby sa neopakoval protiprávny postup polície pri vysťahovaní obyvateľov, ku ktorému došlo v meste Kremnica v októbri 2007.
Mesto Prešov – podľa posledného sčítania obyvateľov sa k rómskej národnosti v Prešove prihlásilo takmer 1.300 obyvateľov, ale podľa neoficiálnych údajov žije v Prešove asi 5.000, Rómov
Väčšina z nich v troch lokalitách, z ktorých dve sú v centre mesta. Najväčšou z nich je lokalita Stará tehelňa, kde v 176 bytoch žije oficiálne 1 236 obyvateľov (neoficiálne 1 700). Ďalší Rómovia žijú na ulici Tarasa Ševčenka a v lokalite Pod Hrádkom (mestská časť Solivar). Postupne sa menšie „rómske lokality“ presúvali na Starú tehelňu – podobne ako je v súčasnosti zvykom aj v iných mestách. Pred niekoľkými týždňami to boli obyvatelia Čapajevovej ulice, ktorých domčeky už mesto zbúralo, pretože sa v stavbách nachádzal zdraviu škodlivý azbest. Podobný osud stihol pred rokom aj obyvateľov z ulice Pod táborom, ktorí bývali v budove poskladanej z unimobuniek. Ku dňu 30. 4. 2007 sa evidujú v lokalite Stará tehelňa nedoplatky na nájomnom a za služby spojené s užívaním bytu vo výške 6 920 572 Sk, v lokalite Pod Hrádkom sú nedoplatky vo výške 5 177 722 Sk a v lokalite ulica Tarasa Ševčenka 2 558 451 Sk. Ku koncu apríla 2007 evidoval Spravbytkomfort Prešov v Starej tehelni 44 nájomníkov, ktorí nemajú dlh na nájomnom a na službách spojených s užívaním bytu a 23 nájomcov má nedoplatok nižší ako 2.000 korún. Doteraz bolo vyprataných 27 bytov. Ďalších 10 bytov bolo odovzdaných a vyprataných dobrovoľne. Súdny exekútor rieši 5 návrhov na výkon rozhodnutia súdu o vyprataní bytu, ďalších 6 rozsudkov na vypratanie bytu nenadobudlo právoplatnosť. Na Okresnom súde v Prešove riešia aj ďalších 15 žalôb, ktoré by mali rozhodnúť o vyprataní bytu. Neplatičstvo v lokalite Stará tehelňa je evidované od začiatku užívania bytov. Mesačný nárast predstavuje sumu približne 130 000 Sk.
Účinným riešením daného stavu bolo zavedeniu inštitútu osobitného príjemcu dávky v hmotnej núdzi, čo sa spočiatku stretlo s nepochopením poberateľov dávok. Neuvedomili si, že takouto možnosťou si zachraňujú strechu nad hlavou a získali aj príspevok na bývanie. Nie všetci však môžu byť zaradení do inštitútu osobitného príjemcu. Niektorí sa nezdržiavajú na Slovensku, aj keď tu poberajú sociálne dávky. Iní sú zamestnaní, alebo poberajú dôchodok. Situácia je monitorovaná odbornými pracovníkmi Úradu splnomocnenkyne vlády SR pre rómske komunity. Účasť pracovníkov regionálnych kancelárií na riešení problémov núteného vysťahovania, deložácií či havarijných situácií potvrdila, že poskytovanie sociálnych služieb je v mnohých lokalitách výrazne limitovaný a nepostačujúci čo sa odzrkadľuje na flexibilite, kvalite poskytovaných služieb obyvateľom a znižuje mieru ich integrácie a inklúzie do spoločnosti. Ukazuje sa, že v roku 2007 nedostatočným článkom siete boli centrá resp. zariadenia krízovej intervencie, zariadenia dočasného bývania na komunálnej úrovni.
Úrad splnomocnenkyne vlády SR pre rómske komunity v tejto oblasti nebol v sledovanom období v praxi pasívnym. V úzkej spolupráci s krízovým manažmentom na rôznych úrovniach správy Ministerstva vnútra SR ale aj samosprávy, operatívne a cielene riešil zabezpečenie nevyhnutných životných potrieb v čase mimoriadnych situácií v súvislosti s bývaním. V tejto súvislosti úrad vysoko oceňuje ochotu a nezištnosť spomínaných inštitúcií pri zabezpečovaní krízových situácii. 
Ďalej úrad systematicky spolupracoval v roku 2007 s Ministerstvom výstavby a regionálneho rozvoja SR na realizácií programu podpory výstavby obecných nájomných bytov nižšieho štandardu určených pre bývanie občanov v hmotnej núdzi a výstavbe technickej vybavenosti v rómskych osadách.
V roku 2007 bolo na území Slovenska postavených 374 bytov v 21 obciach v celkovej hodnote – 167 088 000 Sk a výstavba technickej vybavenosti v celkovej hodnote 11 468 000 Sk sa realizovala v jedenástich obciach.
Výstavba obecných nájomných bytov nižšieho štandardu v roku 2007 realizovaná MVaRR Kraj Banská Bystrica:
01. Tornaľa, okres Rimavská Sobota		        14 bytov	5 506 000 Sk

Kraj Košice:
01. Sobrance							28		13 392 000 Sk
02. Letanovce, okres Spišská Nová Ves			28		14 190 000 Sk
Kraj Prešov:
01. Sabinov							12		 5 070 000 Sk	
02. Hlinné, okres Vranov nad Topľou			10		 5 079 000 Sk
03. Chmiňany, okres Prešov		              		22                   11 074 000 Sk
04. Veľká Lomnica, okres Kežmarok			36		12 139 000 Sk
05. Zborov, okres Bardejov					15		  6 965 000 Sk
06. Tuhrina, okres Prešov          				12		  6 102 000 Sk
07. Rokytov, okres Bardejov			                         8                       2 287 000Sk
07. Cigeľka, okres Bardejov				             12                     6 101 000 Sk
08. Prosačov, okres Vranov nad Topľou			10		  5 085 000 Sk
09. Kurov, okres Bardejov					12		  6 102 000 Sk
10. Lukov, okres Bardejov					19		  9 582 000 Sk
11. Stráne pod Tatrami, okres Kežmarok			15		  5 476 000 Sk
12. Veľký Šariš, okres Prešov				22		10 597 000 Sk
13. Jurské, okres Kežmarok				             10                     4 407 000Sk
14. Jastrabie na Topľou, okres Vranov n/T.		              9                      4 514  000Sk
15. Bardejov							32		 11 000 000 Sk
16. Červenica, okres Prešov				             24                     12 005 000SK
                                                                              ________________________________							          280		 
Kraj Trnava:
01. Kuklov, okres Senica					12		  5 633 000 Sk
02. Zlaté Klasy, okres Dunajská Streda                        	12		  4 782 000 Sk
                                                                                    ______________________________
24	10 415 000 Sk
SPOLU:	byty     	                                     	374	         167 088 000 Sk		

Výstavba technickej vybavenosti v rómskych osadách v roku 2007    
                                                                                                             
Kraj Banská Bystrica:
01. Tornaľa, okres Revúca					  209 000 Sk

Kraj Prešov:
01. Hlinné, okres Vranov nad Topľou			  747 000 Sk
02. Rokytov, Bardejov					  286 000 Sk
03. Čaklov, okres Vranov nad Topľou		           2 604 000 Sk
04. Prosačov, okres Vranov nad Topľou			  719 000 Sk
05. Kyjov, okres Stará Ľubovňa				2 761 000 Sk
06. Zamutov, okres Vranov nad Topľou			   618 000 Sk
07. Veľký Šariš, okres Prešov				1 153 000 Sk
08. Jurské, okres Kežmarok				               528 000 Sk
09. Jastrabie nad Topľou, okres Vranov n/T.		   677 000 Sk
10. Bardejov							1 166 000 Sk

                                                                                         __________________

SPOLU:   		Technická vybavenosť	        11 468  000 Sk
			Bytová výstavba		      167 088  000 Sk
                                                                            ________________
 							      178 556  000 Sk

Prehľad o poskytnutých finančných prostriedkoch na výstavbu obecných nájomných bytov nižšieho štandardu a výstavbu technickej vybavenosti v rómskych osadách Ministerstvom výstavby a regionálneho rozvoja SR:

| do r. 1999 | 2000 | 2001 | 2002 | 2003 | 2004 | spolu
TV | 15 300,00 | 6 588,18 | 22 852,18 | 75 610,13 | 0,00 | 37 744,75 | 158 095,24
BV | 43 200,00 | 9 503,00 | 9 503,00 | 60 006,24 | 0,00 | 143 292,18 | 265 504,42
spolu | 58 500,00 | 16 091,18 | 32 355,18 | 135 616,37 | 0,00 | 181 036,93 | 423 599,66

2005                2006           2007                         spolu
TV                      25 709,80        21 992 10        11 468 00                    217 265 14
BV	             190 907,40     163  809 60      167 088 00                    787 315 42
SPOLU             216 617,20      185 801 70      178 556 00                1  004 580 56

TV- technická vybavenosť
BV – bytová výstavby

Úrad splnomocnenkyne vlády SR pre rómske komunity predložil podpredsedovi vlády Slovenskej republiky pre vedomostnú spoločnosť, európske záležitosti, ľudské práva a menšiny na schválenie, po zasadnutí komisie splnomocnenkyne vlády SR pre výber projektov, žiadosti o pridelenie finančných prostriedkov na vypracovanie projektovej dokumentácie výstavby bytov a technickej vybavenosti. V roku 2007 boli doporučené na schválenie obce, ktoré plánovali výstavbu bytov pre obyvateľov rómskych komunít bližšie k obci, alebo priamo v obci.

Z dôvodu uceleného prehľadu vo všetkých súvislostiach správy, považuje za potrebné zdôrazniť, že v  bytovej oblasti boli zamestnancami regionálnych kancelárií úradu poskytované konzultácie zamerané aj na novú výstavbu bytov nižšieho štandardu. Tak tomu bolo v etape prípravy projektov pre budúcu výstavbu, tak v etape samotného riešenia priebehu výstavby (predovšetkým v prípade obce Vaľkovňa – okres Brezno, v Detve, Kremnici, Źiari nad Hronom, Vrútkach, Martine, obciach Lišov, Sučany). Následnou oblasťou poradenstva boli problémy ,,neplatičov“ v nájomných bytoch, predchádzanie tohto stavu. V tejto súvislosti aj  príprava návrhov pre dlhodobé riešenie tohto aktuálneho fenoménu (Banská Bystrica, Detva, Zvolen, Žiar nad Hronom, Kremnica, Martin, Sučany, Vrútky, Žilina).
V súvislosti s doteraz uvedeným, možno v zásade konštatovať, že predmetné konzultácie a asistencia v oblasti novej výstavby v roku 2007 boli ukončené s definovateľnými úspechmi (okrem miest Žiar nad Hronom a Kremnica z dôvodu neochoty samosprávy, resp. neposkytnutím vhodných objektov a pozemkov na výstavbu, či rekonštrukciu). Opakom uvedenej konštatácie sú problémy v oblasti neplatičstva, ktoré sa nepodarilo v sledovanom období úspešne vyriešiť. Tento stav vyplynul predovšetkým z dôvodu absencie systémových mechanizmov, ktoré by bolo možné jednotlivým aktérom ponúkať, resp. odmietaním zavádzania Inštitútu osobitného príjemcu ako nástroja na predchádzanie neplatičstva. Je tomu tak, aj napriek aktívnym konzultáciám o pozitívnych prínosoch v danej oblasti. Vo veľkej miere úrad zaznamenáva absenciu komplexného prístupu a jednotlivých existujúcich nástrojov k odstráneniu fenoménu neplatičstva, napr. program Komunitnej sociálnej práce, osvetové aktivity, nízka spolupráca miest a obcí, obce s etablovaným občianskymi združeniami – Lokálne partnerstva sociálnej inklúzie.
Pre ilustráciu problematiky bývania v súvislosti s neplatičmi uvedieme niektoré aktivity, ktoré riešil ÚSVRK v roku 2007 s regionálnymi kanceláriami a orgánmi územnej samosprávy. Napr. havarijné situácie spojené s bývaním – vysťahovanie obyvateľov (Žiar nad Hronom – bytový problém na ul. Dukelských hrdinov, Kremnica – nezákonné vysťahovanie Rómov bez právneho titulu vysťahovania na ul. P. Krížku, Detva – bytový problém neplatičstva, Štúrova ulica, Handlová – Dolná kolónia – nesúhlas s presťahovaním rodín viac do vnútra osady z dôvodu rozvojových aktivít mesta súvisiacich s výstavbou priemyselného parku ),  žiadosť o poskytnutie finančných prostriedkov pre rómsku rodinu,  ktorej zhorel príbytok (Župkov), spolupráca pri riešení havarijnej situácie požiaru v Banskej Bystrici - Podlavice. Ďalší typ riešených havarijných situácií bol spojený s hygienickým a zdravotným ohrozením – hrozba šírenia hlodavcov a premnoženie hadov v lokalite Sása – Lomnô, výskyt žltačky a odstávka vody (Červená Skala, Žiar nad Hronom).
Keďže mnohé z havarijných situácií možno predvídať, regionálne kancelárie v roku 2007 sa vo svojej každodennej práci snažili o prijatie takých preventívnych opatrení, ktoré takýmto situáciám zabraňovali, upozorňovali a systematickou prácou riziko ich výskytu eliminovali. Sme si vedomí, že naša snaha nebola vždy spojená s očakávanými výsledkami.
Záverom tejto časti správy poskytujeme ešte niekoľko základných informácií o aktivitách ÚSVRK  formou využitia finančných prostriedkov z Grantovej schémy úradu: Čamovce – obdržali finančné dotácie na obnovu strechy a zavedenie elektriny, následok požiaru. Uzovská Panica – získali dotáciu z nášho úradu na zakúpenie nájomného domu pre dve rodiny .Hačava-Skálie/rodina Englerová a p. Havranová bývala v maringotke bez elektriky a vo veľmi zlých podmienkach. Prostredníctvom ÚSVRK mesto Hnúšťa obdržalo dotáciu na zakúpenie domu v Hačave – Skálí. 
Ďalej je potrebné zdôrazniť aktivity úradu formou spolupráce regionálnych kancelárií s Krajskými katastrálnym úradmi pri presadzovaní prioritných obcí s rómskou komunitou pre zadanie, vypracovanie a ukončovanie registra obnovy evidencie pozemkov, so Slovenským pozemkovým fondom pri využívaní možnosti zámeny a dlhodobého prenájmu pozemkov v prospech obcí a rómskej komunity. Zamestnanci úradu konzultujú a pomáhajú obciam s prípravou projektovej dokumentácie k technickej infraštruktúre a výstavbe bytov. V kooperácii s právnikom aktívne asistujú a sú nápomocní pri zavádzaní inštitútu osobitného príjemcu ako kľúčového nástroja pri predchádzaní neplatičstvu.

Oblasť zamestnanosti Úrad splnomocnenkyne vlády SR pre rómske komunity zameriaval svoju činnosť v roku 2007 v oblasti sociálnej a zamestnanosti na zisťovanie tempa začleňovanie marginalizovaných rómskych komunít a problémy súvisiace s nedostatkom voľných pracovných miest s najvyššou mierou nezamestnanosti.
 Podľa štatistík Ústredia práce, sociálnych vecí a rodiny, najvyššia miera nezamestnanosti bola v decembri 2007 zaznamenaná v okrese Rimavská Sobota (27,05%), Revúca (25,80%), Rožňava (20, 14%), Veľký Krtíš (19,49%), Kežmarok (19,38%), Trebišov (18,60%), Sabinov (17,55%), Lučenec (17,53%), Sobrance (16,59%), Košice – okolie (16,52%), Poltár (16,50%), Gelnica (15,63%), Medzilaborce (15,36%), Žarnovica (15,32%), Michalovce (15,01%), Vranov nad Topľou (14, 51%). 

Aj za úzkej spolupráce ÚSVRK a niektorých zamestnávateľov sa podarilo prispieť k zamestnávaniu obyvateľov rómskych komunít v počte 330 je na trvalý pracovný pomer zamestnaných v odevnom závode SVIK Svidník. 98 % produkcie je určené predovšetkým na trhy Európskej únie.

Približne 130 rómskych obyvateľov Veľkej Idy, Luníka IX a mestskej časti Šaca pracuje v US Steel. Osvedčili sa v závodoch Koksovňa, Energetika a Vysoké pece, vykonávajú vo väčšej miere manuálne zručnosti, ale aj pozície operátorov. Wirpool Poprad, kde pracuje – 36 pracovníkov rómskej národnosti. Siderit Nižná Slaná, v okrese Rožňava zamestnáva viac ako 40 Rómov.

Mimoriadne ohrozenou skupinou vo vzťahu k uplatneniu sa na trhu práce sú mladí ľudia s dosiahnutím nižším stupňom vzdelania, ako aj tí, ktorých dosiahnuté vzdelanie profesia nezodpovedá základným potrebám trhu práce. Na tomto príklade sa potvrdzuje akú významnú úlohu zohráva vzdelávanie v súvislosti z oblasťou zamestnanosti, ako sa tieto problematiky navzájom prelínajú a sú na sebe prirodzene závislé. Zistený stav a uvedené súvislosti sú jedným zo silných námetov na voľbu stratégie a aktivít v spojení oblasť vzdelávania a oblasť zamestnanosti. Vnímanie takto prirodzenej rovnice nesporne prinesie v ďalšom období pozitívne výsledky v oblasti zamestnanosti, ak sa nám podarí prirodzene zvýšiť kvalitu a kvantitu výstupov v oblasti vzdelávania. Významnou činnosťou ÚSVRK je konzultačná činnosť zamestnancov smerom k územnej samospráve, v tejto súvislosti využívanie inštitútu osobitného príjemcu pri riešení sociálnej situácie rómskych rodín, ktoré nie sú schopné efektívne svoj príjem využívať, resp. sú ohrozovaní miestnymi úžerníkmi, tieto konzultácie vykonávali v súčinnosti s komunitnými sociálnymi pracovníkmi

V oblasti zamestnanosti ÚSVRK inicioval niekoľko významných pracovných stretnutí s odborníkmi na sociálnu oblasť a oblasť zamestnanosti napr: s odborom sociálnych vecí ÚP v Prešove, sociálny podnik – biofarma v Rudľove, Mimovládna organizácia- Asociácia terénnych sociálnych pracovníkov, riaditeľmi – manažérmi sociálnych podnikov, zástupcami mestských úradov  a miestnymi podnikateľmi za účelom hľadania možností pre umiestňovanie sociálne ohrozených skupín obyvateľstva s nízkymi pracovnými návykmi a zručnosťami na trh práce. Napriek týmto aktivitám úradu v roku 2007 možno konštatovať, že v samotnej podstate sa nejedná o systémové riešenia, skôr o aktivity regionálnych kancelárií, ktoré si vytvárali svoj vlastný program v tejto oblasti. Za ďaleko významnejšie z pohľadu sledovaného obdobia považujeme zber a triedenie informácie o nezamestnanosti, o jej výške a dôvodoch tak, aby sa v koncepcii a stratégii na ďalšie obdobie premietli v podobe koncepčných a systémových opatrení, ktoré sa nespoliehajú len na aktivitu úradu a jeho regionálnych kancelárií ale na cielené a kooperovanú spoluprácu so samosprávou, úradmi práce ale aj s programami na získavanie profesionálnej kvalifikácie Rómov a lepšími možnosťami ich zaradenia do pracovného procesu.
V roku 2007 sa ÚSVRK okrem uvedeného vo svojej činnosti v oblasti zamestnanosti zameriaval v podstatnej miere aj na konzultácie pri príprave dlhodobo udržateľných projektov vytvárania pracovných miest priamo v lokalitách s využitím prvkov sociálnej ekonomiky napr: mesto Žiar nad Hronom, Handlová, Žarnovica, Kremnica, Sučany, Martin a súčasne na všeobecne zamerané  konzultácie v oblasti zvyšovania zamestnateľnosti  Rómov prostredníctvom vzniku obecných firiem (Sása, Breziny – okres Zvolen, Banská Bystrica, Detva, Brezno, Martin, Dolný Kubín, Ružomberok). Nezanedbateľný význam v tejto oblasti zohrala aj spolupráca s mimovládnymi organizáciami predovšetkým k podpore vytváraniu nových pracovných možností a prekonávaní prekážok súvisiacich s nedostatkom požadovanej profesionálnej kvalifikácie uchádzačov o prácu z radu Rómov. Ako príklad uvádzame spoluprácu s Občianskym združením Svatobor pod Oblíkom z Hanušoviec nad Topľou kde bol založený sociálny podnik, ktorého predmetom podnikania je pestovanie a predaj bioproduktov – rastlín. Tento príklad svedčí o trvalej udržateľnosti pracovných miest, pretože podľa informácií z regiónu je Bio Farma v súčasnosti stále v prevádzke. OBNOVA Bardejov, podnikateľ – Ing. Jozef Patkaň, kde pracujú obyvatelia rómskej národnostnej menšiny v počte 280 na úseku stolárskej výroby, stavebníctva, montážne práce, elektro inštalácie, v Slovenskej a Českej republike. Úrad splnomocnenkyne vlády SR pre rómske komunity od roku 2005 participuje na realizácií projektu CHARTIKANO občianskeho združenie Dunajská Lužná, Asociácii výtvarných umelcov úžitkového umenia a dizajnu, Kováčskeho cechu Dunajská Lužná. Realizované projekty sa konali pod patronátom Ministertva práce, sociálnych vecí a rodiny SR boli zamerané na výber a prípravu mladých nezamestnaných Rómov a ich začlenenie do pracovného procesu na základe získania vedomostí a zručností v danom odbore pod vedením umeleckých kováčov v Dunajskej Lužnej. Cieľom projektu je rozšírenie možností ich uplatnenie aj za hranicami Slovenska. Popri získaní technickej zručnosti je projekt zameraný aj na získanie základov výučby v jazyku anglickom a francúzskom.
Významnú úlohu v  podpore zamestnanosti a posilnení iniciácie miestnych samospráv plnil Úrad splnomocnenkyne vlády SR pre rómske komunity prostredníctvom grantovej schémy. Cieľ programu podpory zamestnanosti smeroval k integrácií Rómov na trh práce vytváraním obecných firiem sociálnych podnikov/aktivačných podnikov ako nástrojov podporujúcich rozvoj obcí, vytváraním a udržiavaním pracovných miest, riešením sociálnych problémov, skvalitňovaním verejnoprospešných služieb na lokálnej úrovni a pod. Odborní zamestnanci regionálnych kancelárií poskytovali aj v tejto oblasti konzultácie.

Úrad splnomocnenkyne vlády SR pre rómske komunity vyčlenil zo svojej Grantovej schémy finančné prostriedky na zriadenie Obecných podnikov v 10 obciach, kde dostali obyvatelia rómskej národnostnej menšiny trvalý pracovný pomer pri výrobe drevnej štiepky pre vykurovanie obecných budov biomasou – Budkovce, Spišský Hrhov, Šarišske Čierne, v stavebno remeselníckych prácach – Červenica, pri výrobe betónových odliatkov – obrubníky, dlaždice a pod., pri výrobe samo šalovacích dielcov – Jablonov, Kurov, Torysa,  zhotovenie rôznych budov k novým bytom nižšieho štandardu – uskladňovanie paliva, potravín a osobných vecí – Sveržov, vo Veľkých Kapušanoch vytvorili prevádzku na zabezpečenie verejno – prospešných služieb a údržby mestského majetku v oblastiach – stavebníctva, záhradníctva, stolárstva, zámočníctva. V obci Žehra zriadili výrobňu potravinových balíčkov pre 550 žiakov ZŠ Žehra a okolitých obcí.
     
V obci Drahňov na Zemplíne vznikla chránená krajčírska dielňa. V regióne s viac ako 20 percentnou nezamestnanosťou tak zdravotne postihnutí dostali vzácnu šancu zamestnať sa. Chránená dielňa vznikla v priestoroch hygienického strediska. Jednu časť využívajú sociálne odkázaní na sprchovanie alebo pranie bielizne a v druhej polovici šijú hendikepovaní Drahňovčania pracovné oblečenie pre renomovanú automobilovú spoločnosť. Na financovaní prestavby budovy spolupracoval s obcou Úrad práce a úrad splnomocnenkyne vlády pre rómsku komunitu. V dielni v súčasnosti pracuje 16 krajčírok.

Vyhodnotením Programu podpory rozvoja komunitnej sociálnej práce v obciach ÚSVRK dospel k jednoznačnému záveru, že je veľmi potrebný a prináša očakávané efekty v oblasti zamestnanosti a poskytovania sociálnych služieb a preto je nevyhnutné v ňom naďalej pokračovať. Na základe takto prijatého záveru z iniciatívy splnomocnenkyne vlády pre rómske komunity Aniny Botošovej bolo v novembri 2007 iniciované rokovanie s ministerkou práce sociálnych vecí a rodiny SR Vierou Tomanovou, ktorého výsledkom bolo rozhodnutie pokračovať v predmetnom programe aj v nasledujúcom období. Z toho dôvodu je predmetný program zapracovaný do Strednodobej koncepcie rozvoja rómskej národnostnej menšiny, a počíta sa s ním ako s veľmi efektívnym nástrojom na riešenie problematiky zamestnanosti Rómov. Na základe monitoringu implementácie programu komunitnej sociálnej práce, ktorý uskutočnil Fond sociálneho rozvoja pracovalo k 31. januáru 2007 v segregovaných a separovaných rómskych komunitách spolu 217 komunitných sociálnych pracovníkov a 373 asistentov komunitných sociálnych pracovníkov.

Záverom tejto časti správy chceme uviesť niekoľko konkrétnych prípadov aktivít ÚSVRK a regionálných kancelárií v tejto oblasti. Ako bolo v predchádzajúcom texte naznačené významná bola monitorovacia činnosť aktivít komunitných centier, kde pôsobia komunitní pracovníci napr: Vyšný Orlík, Hermanovce, Chminianske Jakubovany, Vranov nad Topľou, Veľký Šariš, Frička, Lukov, Jastrabie nad Topľou, Lipany, Pečovská Nová Ves, Soľ, Stakčín. 
   
Oblasť zdravia v tejto oblasti sa ÚSVRK zameriaval hlavne na vyhľadávanie rizikových lokalít kde je zaznamenaný zvýšený výskyt infekčných ochorení, ochorení dýchacích ciest v dôsledku zhoršených životných podmienok. Tento stav bol zapríčinený dôsledkom nedostatočnej hygieny a chýbajúcej zdravotnej prevencie, zhoršených  životných podmienok obyvateľov žijúcich v bytových domoch v dôsledku odpojenia základných médií (teplo, voda, plyn, elektrina), nedostupnosti zdrojov pitnej vody v segregovaných a odľahlých lokalitách. V spojení s permanentným ohrozením zdravia obyvateľov vyplývajúcim zo znečisteného bezprostredného životného prostredia (epidémie a ochorenia väčšieho počtu obyvateľov, hlodavce, odpad) tento stav spôsobuje kratšiu strednú dĺžku života, zvyšujúci nárast onkologických ochorení. V segregovaných lokalitách sa zvyšuje výskyt užívania omamných látok najmä u detí a mládeže. V segregovaných lokalitách majú ich obyvatelia obmedzený prístup k zdravotnej starostlivosti a počet terénnych zdravotných asistentov, ktorí pracovali v lokalitách v rámci pilotného projektu PHARE ,,Zlepšenie dostupnosti zdravotnej starostlivosti pre marginalizované rómske komunity na Slovensku“ je nepostačujúci s ohľadom na potreby komunít. Dôsledkom tohto stavu je aj nízka účasť Rómov na preventívnych prehliadkach, v poradniach zdravia a na očkovaniach, ako aj nízka informovanosť o zdravotných rizikách. Realizácia programu znevýhodnených komunít v košickom regióne sa uskutočňuje prostredníctvom 9 pracovníkov v separovaných a segregovaných osadách pri obciach Kecerovce, Bidovce, Boliarov, Vtáčkovce a Rankovce, Michalovce, Strážske Veľké Kapušany, Rožňava 
Zamestnanci regionálnych kancelárii zaznamenali zvýšení počet detí a mládeže užívajúcich drogy a omamné látky. 
ÚSVRK v spolupráci s Úradom regionálneho zdravotníctva spolupracoval pri realizácií programy komunitnej zdravotnej asistencie. Na základe návrhov ÚSVRK bola vykonaná deratizácia a dezinsekcia v rizikových lokalitách. V spolupráci s územnou samosprávou v krízových oblastiach ohrozených drogami realizoval programy s prevenčným charakterom.V krízových oblastiach ohrozených skorým materstvom maloletých a mladistvých dievčat realizoval poradenstvo na zamedzenie takýchto javov, resp. ich obmedzenie
V spolupráci s ÚSVRK a komunitnými centrami a školami sa realizovali zdravotno- výchovné prednášky, zahŕňajúce distribúciu letákov, videoprojekciu nácvik zručností k daným témam.
Za účelom efektívneho využívania mobilných ambulancií boli intenzívne kontaktované zamestnancami ÚSVRK príslušné nemocnice, ktoré po ukončení programu PHARE ich získali zmluvne do užívania v celkovom počte 9 mobilných ambulancii.
Špecifické postavenie na ÚSVRK má Odbor koordinácie - Horizontálna priorita marginalizované rómske komunity, vzhľadom k tomu, že v prvej polovici roka 2007 sa na Úrade splnomocnenkyne vlády SR pre rómske komunity realizovala záverečná fáza projektu limitovanej technickej asistencie „Budovanie administratívnych kapacít Úradu splnomocnenkyne vlády SR pre rómske komunity“, ktorý bol financovaný z prostriedkov Operačného programu Základná infraštruktúra. Uvedený projekt bol realizovaný na dvoch úrovniach:
1.	centrálna úroveň, ktorá pozostávala z prípravy horizontálnej priority marginalizované rómske komunity v rámci prípravy Národného strategického referenčného rámca na programové obdobie 2007 – 2013,
2.	regionálna úroveň, pozostávajúca z prípravy štrnástich pilotných tzv. komplexných projektov priamo v konkrétnych 134 obciach banskobystrického, košického a prešovského kraja s cieľom prípravy reálneho východiska na čerpanie pomoci zo štrukturálnych fondov v rámci navrhovaného komplexného prístupu, celkom pre 14 mikroregiónov Prešovského, Košického a Banskobystrického samosprávneho kraja.

           Výstupy projektu sú nasledovné:

-	Národný strategický referenčný rámec na programové obdobie 2007 – 2013 a v rámci neho pripravená horizontálna priorita marginalizované rómske komunity(ďalej HP MRK),
-	14 pilotných tzv. komplexných projektov zahrňujúcich 134 obcí troch krajov Slovenskej republiky s najvyšším podielom marginalizovaných rómskych komunít,
-	Zborník vzorových projektov,
-	Projektový zásobník,
-	viac ako 200 poradensko- konzultačných úkonov v oblasti využívania štrukturálnych fondov Európskej únie,
-	27 stanovísk k príprave operačných programov a súvisiacich materiálov, usmernení CKO,
-	Príprava strategických podkladov za HP MRK k negociačnému procesu a účasť na negociáciách k NSRR, Operačných programov Zamestnanosť a sociálna inklúzia a OP Vzdelávanie,
-	Odborná činnosť v pracovnej skupine na prípravu Regionálneho OP a OP Vzdelávanie,
-	Odborná činnosť  v Národnom monitorovacom výbore,
-	Odborná činnosť v Pracovnej skupine CSF pre rómske komunity,
-	Odborná činnosť pri príprave strategických materiálov, napríklad Analýzy administratívnych kapacít na programové obdobie 2007- 2013 a Správ o pripravenosti Slovenskej republiky na čerpanie štrukturálnych fondov v programovom období 2007- 2013,
-	V hodnotenom období spracovanie celkom 4 monitorovacích správ za projekt a finančných dokumentov súvisiacich s implementáciou projektu.
           Výstupy a závery projektu boli prezentované a obhájené jednak na rokovaní Pracovnej komisie CSF pre rómske komunity a jednak pred Národným monitorovacím výborom.
Ku dňu 09. augusta 2007 bola ukončená technická časť uvedeného projektu. Finančné ukončenie projektu bolo realizované v novembri 2007.
V období do 9. augusta 2007 pôsobilo v rámci tohto projektu na Úrade splnomocnenkyne vlády SR pre rómske komunity celkom deväť externých pracovníkov.
V júni 2007 bol pripravený materiál Návrh personálneho zabezpečenia koordinácie implementácie horizontálnej priority Marginalizované rómske komunit, ktorý zodpovedá rozsahu úloh a činností, ktoré sú definované v dokumente „Koordinácia horizontálnej priority NSRR 2007- 2013 Marginalizované rómske komunity“. Zároveň materiál detailne stanovil zadefinovanie činností, ktoré sú spojené s úspešným zabezpečením koordinácie HP MRK. V materiáli sú špecifikovaných tridsaťpäť euroúradníckych pozícii, vrátane požadovanej kvalifikácie pracovníkov, ktorí budú zodpovední za plnenie týchto činností. 
V zmysle Uznesenia vlády SR z 2. mája 2007 k analýze administratívnych kapacít pre programové obdobie 2007- 2013 bolo schválené navýšenie stavov administratívnych kapacít v počte 35 pracovných miest pre Úrad splnomocnenkyne vlády SR pre rómske komunity (v rámci Úradu vlády SR) a Uznesením vlády SR č. 507 zo 6. júna 2007 bolo podpredsedovi vlády SR pre vedomostnú spoločnosť, európske záležitosti, ľudské práva a menšiny uložené vytvoriť na Úrade splnomocnenkyne vlády SR pre rómske komunity odbor pre koordináciu horizontálnej priority marginalizované rómske komunity. S platnosťou od 15.augusta 2007 zriadený na Úrade splnomocnenkyne vlády SR pre rómske komunity zriadený Odbor koordinácie horizontálnej priority marginalizované rómske komunity so schváleným počtom pracovných tzv. „euroúradníckych“ štátnozamestnaneckých miest.
Z uvedeného počtu pracuje na tomto odbore od jeho vzniku len sedem zamestnancov, nakoľko z dôvodu nedostatku plánovaných finančných prostriedkov Úrad vlády Slovenskej republiky nemôže obsadiť všetky, uvedenými uzneseniami vlády SR schválené pracovné pozície.
Politickú zodpovednosť za plnenie HP MRK má v zmysle NSRR 2007 – 2013 podpredseda vlády Slovenskej republiky pre vedomostnú spoločnosť, európske záležitosti, ľudské práva a menšiny, ktorý výkonom koordinácie poveril Úrad splnomocnenkyne vlády SR pre rómske komunity.
Odbor koordinácie horizontálnej priority marginalizované rómske komunity plní úlohy koordinátora HP MRK v rozsahu stanovenom schváleným Národným strategickým referenčným rámcom na programové obdobie 2007 – 2013.
Odbor v období do konca roka 2007 realizoval nasledovné činnosti:
V období od 15. 08. 2007 boli v oblasti implementácie horizontálnej priority marginalizované rómske komunity realizované hlavne tieto úlohy:
1.	Zriadenie Pracovnej skupiny pre horizontálnu prioritu marginalizované rómske komunity a realizované dve jej stretnutia,
2.	Systém koordinácie implementácie HP MRK,
3.	Medzirezortná hodnotiaca a výberová komisia lokálnych stratégií komplexného prístupu (ďalej LSKxP)- pripravené všetky potrebné dokumenty,
4.	Monitorovacia skupina komplexného prístupu- pripravené všetky potrebné dokumenty, 
5.	Komunikačný plán pre HP MRK- pripravený, realizácia začne po zverejnení výzvy na podávanie žiadostí o podporu lokálnych stratégií komplexného prístupu,
6.	Vnútorný manuál Odboru, ktorý bol predmetom systémového auditu,
7.	Zmluvy o spolupráci pri zabezpečovaní HP MRK medzi ÚSVRK ako koordinátorom HP MRK a Riadiacimi orgánmi (RO) šiestich Operačných programov (Regionálny OP, OP Vzdelávanie, OP Zamestnanosť a sociálna inklúzia, OP Životné prostredie, OP Zdravotníctvo a OP Konkurencieschopnosť a hospodársky rast), 
8.	ÚSVRK je aktívnym členom Monitorovacích výborov šiestich operačných programov,
9.	Databázy údajov o HP MRK na celoslovenskej úrovni- kontinuálne sa doplňuje a  aktualizuje,
10.	viac ako 30 pracovných stretnutí s Riadiacimi orgánmi k príprave implementácie HP MRK vo väzbe na operačné programy a s CKO (Centrálny koordinačný orgán); vyjednané problémové okruhy: indikatívne alokácie, hodnotiace kritériá, výberové kritériá, atď.,
11.	príprava pracovnej návštevy p.D. Hubnerovej pri jej návšteve Slovenskej republiky (Východné Slovensko, Košice- Veľký Šariš) a prezentácia úspešných projektov, realizovaných v programovom období 2004- 2006,
12.	13 prezentácií HP MRK na konferenciách (1 v STV),
13.	Rokovanie ÚSVRK a Európskej komisie (DG Regio a DG Employment) k implementácii HP MRK- 18.12. 2007. V rámci prípravy na toto stretnutie bolo z vlastných zdrojov preložených viac ako 180 normostrán zo slovenského do anglického jazyka, ktoré boli podkladom na rokovanie,
14.	pravidelná pracovno- koordinačná komunikácia s EK- DG Regio a DG Employment.
Pripravených bolo 54 ťažiskových dokumentov.

IV.	Grantová schéma

Významnú úlohu v  podpore integrácie Rómov a v posilnení iniciácie miestnych samospráv plnil Úrad splnomocnenkyne vlády SR pre rómske komunity prostredníctvom grantovej schémy. Cieľ programu podpory zamestnanosti smeroval k integrácií Rómov na trh práce vytváraním obecných firiem sociálnych podnikov/aktivačných podnikov ako nástrojov podporujúcich rozvoj obcí, vytváraním a udržiavaním pracovných miest, riešením sociálnych problémov, skvalitňovaním verejnoprospešných služieb na lokálnej úrovni a pod., ale aj poskytol pomoc pri riešení  havarijných situáciách  a živelných  pohromách.  Pracovníci regionálnych kancelárií poskytli konzultácie pri príprave dlhodobo udržateľných projektov s využitým prvkov sociálnej ekonomiky a súčasne všeobecne zameraných konzultácií v oblasti zvyšovania zamestnateľnosti Rómov.  V prílohe č. 1  uvádzame zoznam všetkých podporených subjektov. 

V.	Spolupráca, koncepčné materiály a strategické dokumenty

Úrad splnomocnenkyne vlády SR pre rómske komunity považoval spoluprácu s kľúčovými subjektmi územnej samosprávy, štátnej správy, mimovládnymi organizáciami pri začleňovaní rómskej národnostnej menšiny do spoločnosti. Partnerská spolupráca ÚSVRK sa prehĺbila na pri príprave strategických dokumentov a to Plánov hospodárskeho a sociálnej rozvoja v Prešovskom, Košickom, Banskobystrickom, Žilinskom samosprávnom kraji. ÚSVRK rozširuje databázy spolupracujúcich mimovládnych organizácií, občianskych združení pri spoluprácu ale aj spoluprácu s mikroregiónmi SR, ktoré si začínajú upevňovať svoju pozíciu v kraji a pripravujú sa na čerpanie fondov EÚ.
Úrad splnomocnenkyne vlády SR pre rómske komunity viedol a vykonal niekoľko pripomienkových konaní k nasledovným materiálom:
- Návrh Vyhlášky Ministerstva zdravotníctva SR o podrobnostiach a požiadavkách na vnútorné prostredie budov a o minimálnych požiadavkách na byty nižšieho štandardu a na ubytovacie zariadenia,
-   Návrh nariadenia vlády Slovenskej republiky o podrobnostiach a požiadavkách na vnútorné prostredie budov a o minimálnych požiadavkách na byty nižšieho štandardu a na ubytovacie zariadenia vzniesol zásadné pripomienky k § 9 Minimálne požiadavky na byty nižšieho štandardu, odsek 2, písmeno – a, b, c.,
-    Národný program starostlivosti o deti a dorast v SR,
-    Národný program ochrany sexuálneho a reprodukčného správania,
-   Koncepcia predškolskej výchovy a v nadväznosti na prípravu detí na vstup do základnej školy,
-    Koncepcia výchovy a vzdelávania rómskych detí a žiakov vrátane rozvoja stredoškolského a vysokoškolského vzdelávania,
-    Koncepcia výchovy a vzdelávania národnostných menšín,
- Akčný  plán predchádzania všetkým formám diskriminácie, rasizmu, xenofóbie, antiseminizmu a ostatným prejavom intolerancie na obdobie 2006 – 2008,
-    správa „ Data Collection Report – Slovakia,
-    Návrh postupu vypracovania koncepcie komunálnej reformy v SR,
-    Správa o držiavaní ľudských práv v SR za rok 2007,
-    Národný akčný plán boja proti obchodovaniu s ľuďmi na roky 2008 – 2010,
-    Monitoring práv dieťa za rok 2007,
-    Európska sociálna charta,
-    stanovisko k listu European Multicultural Foundation Londýn v súvislosti s ich kritikou riešenia vzdelávania rómskych detí a žiakov v Slovenskej republike,
-     Posudzovanie legislatívných návrhov, správ a informácii v pôsobnosti  Rady vlády pre verejnú správu, ktorej je pani splnomocnenkyňa stálym členom,
Účasť na národných a medzinárodných  konferenciách a seminároch.

Pracovníci  ÚSVRK sa v sledovanom období zúčastnili celého radu národných a medzinárodných konferencií a seminárov, ktoré sa svojim obsahom a témami orientovali na ciele a účel ÚSVPRK a na ktorých prezentovali výsledky svojej práce. Je celkom prirodzené, že popri prezentácii svojích výstupov sa na druhej strane  inšpirovali  závětmi týchto konferenci a seminárov.. Išlo predovšetkým o nasledujúce konkrétne účasti na konferenciácha seminároch :
•	Január 2007 – Nadácia Milana Šimečku – konferencia – Prípady núteného vysťahovania Rómov ako dôsledok nedostatočnej politiky bývania – Obhajoba práv Rómov na bývanie za účasti zahraničných hostí, poslancov NR SR, zástupcov ministerstiev SR, ZMOS
•	November 2007 – Ministerstvo práce, sociálnych vecí a rodiny SR, Úrad splnomocnenkyne vlády SR pre rómske komunity – Medzinárodná konferencia – Rómovia a trh práce – najlepšie skúsenosti a nevyužité možnosti pod záštitou p. Dušana Čaploviča, podpredsedu vlády SR pre vedomostnú spoločnosť, európske záležitosti, ľudské práva a menšiny 

Úrad splnomocnenkyne vlády SR pre rómske komunity venuje veľkú pozornosť pri plnení úloh vyplývajúcich zo štatútu aj medzinárodnej spolupráci, ktorá je preukázaná aj z nasledovných aktivít úradu v roku 2007.

Dekáda začleňovania rómskej populácie 2005 – 2015
V roku 2007 sa uskutočnili dve zasadnutia Medzinárodného riadiaceho výboru, ktoré tematicky a obsahovo nadväzovali na priebežné napĺňanie činností v rámci medzinárodného záväzku Dekády začleňovania rómskej populácie.
Úrad splnomocnenkyne vlády Slovenskej republiky pre rómske komunity bol zastúpený na všetkých zasadnutiach a celkový odpočet a súčasný stav programu Dekáda bude predložený v priebehu mesiaca máj 2008.

10. zasadnutie Medzinárodného riadiaceho výboru sa uskutočnilo 12. – 13. júna 2007 v Sofii, organizovala ho bulharská vláda a cieľom zasadnutia bola prezentácia výsledkov monitoringu akčných plánov Dekády „Decade Watch“, ktorý pripravili rómske mimovládne organizácie z členských krajín Dekády. Ďalšou témou zasadnutia MRV bolo vytvorenie a schválenie systému indikátorov na meranie pokroku iniciatívy z krátkodobého hľadiska a prezentácia najlepších skúseností vo využívaní finančných zdrojov EÚ v napĺňovaní zámerov inklúzie Rómov.

11. zasadnutie Medzinárodného riadiaceho výboru sa uskutočnilo 1. – 2. októbra 2007 v Budapešti, organizovala ho maďarská vláda a cieľom zasadnutia bolo predstavenie zámeru zapojiť Dekádu do celoeurópskej politiky, vyhodnotenie uplynulého obdobia, ďalšie plány a úlohy v rámci maďarského predsedníctva. Na zasadnutí sa zhrnulo bulharské predsedníctvo Dekády, pani splnomocnenkyňa vlády SR pre rómske komunity predstavila Európsku konferenciu o vzdelávaní v rámci predsedníctva SR Výboru ministrov Rady Európy. 

S cieľom poskytnúť krajinám príležitosť diskutovať o technických otázkach týkajúcich sa Dekády, Inštitút otvorenej spoločnosti a Svetová banka zorganizovali sériu sektorových workshopov v prioritných oblastiach Dekády. Zloženie delegácie účastníckych krajín Dekády na workshopoch pozostávalo zo zástupcov relevantných ministerstiev, rómskych lídrov a ďalších expertov. 

Workshop o zamestnanosti sa uskutočnil 10. – 11. mája 2007 v Sofii. Slovenskú republiku reprezentovalo Ministerstvo práce, sociálnych vecí a rodiny SR (Katarína Lanáková). 
Workshop bol podporený z Trustového fondu Dekády a bulharskou vládou. Cieľom workshopu bola výmena najlepších skúseností v oblasti zamestnanosti. 

Workshop o bývaní sa uskutočnil 3. – 6. decembra 2007 v Maďarsku a Chorvátsku. Slovenskú republiku reprezentovalo Ministerstvo výstavby a regionálneho rozvoja (Dušan Líška). Workshop bol podporený z Trustového fondu Dekády a maďarskou a chorvátskou vládou. Workshop bol zameraný na prezentáciu spôsobov riešenia problémov s bývaním rómskej menšiny ako aj na ukážky jednotlivých druhov výstavby objektov na bývanie pre Rómov v Maďarsku a Chorvátsku.

Konferencia „Vzdelávacie reformy a inklúzia Rómov v strednej a východnej Európe“ sa uskutočnila v apríli 2007 v Budapešti. 
Konferenciu usporiadal Rómsky vzdelávací fond a maďarská vláda po dvoch rokoch existencie fondu. Účastníkmi konferencie boli zástupcovia vlád, donori a rómska občianska spoločnosť. Účastníci konferencie si v rámci panelových diskusií a okrúhlych stolov vymieňali skúsenosti o najlepších príkladoch dobrej praxe v oblasti vzdelávania Rómov. Slovenskú republiku reprezentoval podpredseda vlády SR pre vedomostnú spoločnosť, európske záležitosti, ľudské práva a menšiny a splnomocnenkyňa vlády SR pre rómske komunity a predstavitelia rómskych MVO. 

Koordinácia vypracovania dotazníku o bývaní a vzdelávaní k programu Dekáda

Organizátori súčasného maďarského predsedníctva programu Dekáda oslovili národných koordinátorov o pomoc pri príprave komplexného materiálu o štátnych politikách v oblasti odstraňovania segregácii Rómov v bývaní a vzdelávaní. Odborní pracovníci ÚSVRK pripravili v spolupráci s externými odborníkmi vypracovanie dotazníka, ktorý bol následne preložený do anglického jazyka a odoslaný organizátorom. 

Koordinácia pri realizácii podpisu Dodatku k Dohovoru o Trustovom fonde medzi podpredsedom vlády SR pre vedomostnú spoločnosť, európske záležitosti, ľudské práva a menšiny a Svetovou bankou

Technické a organizačné zabezpečenie podpisu Dodatku medzi podpredsedom vlády a viceprezidentom Svetovej banky. Dodatok dopĺňa Dohovor o Trustovom fonde a predlžuje sa doba prístupnosti príspevkov pre realizátorov projektov programu Dekády na dátum 31. decembra 2009.

Ďalšie aktivity
Podpis Memoranda o porozumení medzi ÚSVRK a UNDP

Úrad splnomocnenkyne vlády SR pre rómske komunity podpísal 23. októbra 2007 Memorandum o porozumení medzi ÚSVRK a UNDP. Toto memorandum o. i. hovorí o budúcej spolupráci na projektoch, ako aj poskytovanie know how a zadávanie rôznych typov dôležitých výskumov pre napĺňanie poslania ÚSVRK.

Predsedníctvo SR vo Výbore ministrov Rady Európy

	V priebehu roka 2007 bol úrad splnomocnenkyne vlády SR pre rómske komunity zapojený do programu predsedníctva Slovenskej republiky vo Výbore ministrov Rady Európy, prostredníctvom prípravy Európskej konferencie o výchove a vzdelávaní rómskych detí a mládeže. Konferencia sa bude konať v apríli 2008. 
 
Konceptualizácia návrhu odpovede otvoreného listu zahraničným aktivistom AI

Na základe vydania správy Amnesty International (AI) Slovensko – Stále segregovaní, stále v nerovnom postavení. Porušovania práva na vzdelanie rómskych detí na Slovensku, ÚSVRK pripravil stanovisko a návrh otvoreného listu odpovede k písomným upozorneniam aktivistov, ktorí celosvetovo atakovali Úrad vlády SR a domáhali sa náprav voči porušovaniu práv Rómov na Slovensku

OSN - Výbor OSN pre práva dieťaťa (CRC)

Dňa 3. augusta 2007 odovzdal ÚSVRK pripomienkové správy k materiálu Ministerstva zahraničných vecí SR k Správe o priebehu a výsledkoch prerokovania Druhej periodickej správy Slovenskej republiky o implementácii Dohovoru o právach dieťaťa pred Výborom OSN pre práva dieťaťa.

VI.	Mediálne aktivity

V oblasti zobrazovania Rómov v médiách, predovšetkých vytvárania objektívneho obrazu komunity, vytváraním podmienok na ich akceptáciu majoritou v ostatných rokoch boli síce zaznamenané isté posuny, ale tie boli  viazané na isté časovo ohraničené témy, projekty resp. na osobné kontakty s tými-ktorými novinármi. Napriek jednorázovým projektom sa Úradu splnomocnenkyne vlády SR pre rómske komunity v uplynulých rokoch nepodarilo zviditeľniť rómsku strednú vrstvu, ktorá by bola schopná prezentovať aktívny prístup komunity k riešeniu problémov a Úrad splnomocnenkyne vlády SR pre rómske komunity sa aktívne nepodieľal ani na zvýšení nízkeho  zastúpenia rómskych novinárov vo verejnoprávnych médiách.  
Prvoradou úlohou skupiny mediálnych expertov, ktorú ustanovila nova splnomocnenkyňa vlády SR pre rómske komunity A. Botošová k 1. júlu 2007 bolo vytvorenie systému skvalitnenia prezentácie tzv. rómskeho problému, čím by sa v konečnom dôsledku z dlhodobejšieho hľadiska mohla ovplyvniť nielen spoločenská akceptácia pozitívnych programov pre Rómov, ale aj celkové zníženie sociálneho dištancu ako aj obrazu SR v zahraničí. 

V rámci naplnenia tohto cieľa boli vytýčené nasledujúce úlohy:

1. vytvorenie systému prezentácie rómskej strednej vrstvy v médiách prostredníctvom PR aktivít vo všetkých typoch médií, ktoré by pomohli vytvoriť priestor na lepšie poznávanie príslušníkov komunity, pochopenie odlišnosti v kultúre a spôsobe života ale súčasne aj vytvoriť priestor na hľadanie spoločných problémov (postavenie ženy v spoločnosti, úloha matky ap.)
2. zlepšenie informovanosti o problémoch rómskej komunity s ohľadom na príčinné súvislosti dosiahnuť osobnou prácou s médiami a tretím sektorom, aby nedochádzalo k zámene príčin a následkov společenských událostí a problémov týkajúcich sa Rómov 
3. realizácia pozitívnych PR aktivit zameraných smerom dovnútra ale aj navonok rómskej komunity, posilniť vedomie potreby integrácie a nie segregácie
4. riešenie existenčných problémov rómskych médií a zlepšenie ich akceptácie v spoločnosti

aktivity:

Koordinácia aktivít pre zavedenie eura v SR v prostredí rómskych komunít.
 
Na ÚSVRK bol založený podvýbor pre informovanie rómskej komunity o zavedení  eura v roku 2009. Prvé zasadnutie podvýboru za účasti splnomocnenkyne vlády, predstaviteľov Európskej centrálnej banky a NBS sa konalo  dňa 17. júla  2007. Na rokovaní bola definovaná cieľová skupina komunikačnej stratégie NBS pre zavedenie eura na Slovensku. Túto tvorí cca 150 000 Rómov v rómskych osadách a segregovaných komunitách, ktoré majú špecifické znaky sociálnej marginalizácie, neznalosti slovenského jazyka a nízkej vzdelanostnej úrovne. Expertná skupina pripravila koncepciu, ktorá zohľadnila uvedené špecifiká, a na to nadväzujúci akčný plán aktivít, ktoré v decembri 2007 predložila NBS. Na základe spolupráce s ÚSVRK NBS rozhodla v marci 2008 na celú kampaň vyčleniť pre rómske komunity namiesto pôvodne navrhovaných cca 5 mil. Sk 7 miliónov korún. Aktivity navrhované v rámci akčného plánu prijatia eura v prostredí rómskych komunít pokrývajú rôzne typy aktivít od vzdelávacích prostredníctvom médií (vysielanie v STV, rozhlase, printy) až po programy zábavného typu.

Okrúhly stôl cirkví (seminár pre predstaviteľov cirkví) 
Cieľom seminára (10. december) bolo prezentovať aktivity zúčastnených kňazov a kazateľov v ich komunitách. Jednotliví diskutujúci hovorili o skúsenostiach z práce, ktorú realizujú v rómskych komunitách. Cieľom bolo smerovať vnímanie evanjelizácie ako sociálnej práce, k pochopeniu religiozity Rómov a definovanie toho, aký by mal byť kňaz ako misijný pracovník aj preto, že pôsobenie kňazov v rómskych komunitách mení ich hodnotový systém smerom k integrácii. ÚSVRK predpokladá, že tento typ seminára sa bude každoročne konať raz ročne. Výmena skúseností umožní prítomným lepšie poznanie a vyhodnocovanie efektívnych postupov, zlepšenie komunikácie cirkví na ekumenickom základe a vytvorenie takej atmosféry v komunitách, ktorá bude založená na spolupráci cirkevných zborov
Súčasne sa pokúšame vytvoriť internetovú konferenciu a sieť, ktorá by umožnila diskutovať o téme cirkví v rómskych komunitách verejne, zviditeľňovať ich prácu a ukazovať pozitívne skúsenosti, čím by sa zlepšila aj komunikácia s majoritou. 
Súčasne sa diskutovalo aj o potrebe evanjelizácie v rómskom jazyku a možnostiach prekladu cirkevných textov do rómskeho jazyka. 
V závere stretnutia prijali prítomní kňazi a kazatelia spoločnú deklaráciu, v ktorej deklarovali záujem pokračovať v spolupráci pri riešení problémov rómskych komunít na ekumenickom základe ale súčasne aj budovanie širšieho spoločenstva, t.j. podporu spolupráce so samosprávami, rôznymi mimovládnymi organizáciami, školami a štátom. Na základe tejto aktivity bola misijná činnosť zahrnutá do strednodobej stratégie rozvoja rómskych komunít a pripravujú sa ďalšie strategické kroky zamerané na trvalo udržateľný rozvoj misijných centier a misijnej práce v rómskych komunitách. 

Cena splnomocnenkyne vlády SR pre rómske komunity za ľudskosť  
 
Dňa 12. decembra 2007 sa uskutočnil I. ročník Ceny splnomocnenkyne vlády SR pre rómske komunity za ľudskosť. Táto aktivita sa stala v II. polroku 2007 najvýznamnejšou PR aktivitou ÚSVRK. Cieľom bolo predstaviť verejnosti ľudí, ktorí dokážu rómsku problematiku prezentovať pozitívne a verejnosť je schopná ich aktivity smerom k Rómom akceptovať. Bolo ocenených 5 osobností z rôznych profesií: lekárka, primárka onkologického oddelenia v Košiciach Irina Oravkinová, kňaz Peter Bešeneyi, učitelia Ján Hero a Janka Hanečáková, a Michal Pačan, ktorý sa podieľal na záchrane obetí požiaru v Krompachoch. 
Výstupom z I. ročníka je prezentačné DVD, ktoré vydala RPA – portréty významných osobností v slovensko-rómskej mutácii, ktoré poslúžia ako propagačný materiál ÚSVRK. 
Súčasťou tejto PR aktivity bola aj výstava umeleckých remesiel, Vianočný bazár a výstava fotografií amerického fotografa Michaela Robinsona Chaveza , ktorý žil v rómskych komunitách na Slovensku. 

Mediálne kampane (vysťahovávanie Rómov)

K najdôležitejším výstupom mediálneho odboru v uplynulých šiestich mesiacoch bola podporná kampaň, ktorej cieľom bolo zastaviť vysťahovávanie Rómov z jednotlivých lokalít v mesiacoch august a september. Okrem komunikácie so starostami mediálny odbor pripravil listy starostom, v ktorých im vysvetľoval možnosti riešenia tejto situácie, adresoval listy šéfredaktorom médií, aby predchádzali vytváraniu rasového napätia, pričom pre nich spracoval medzinárodné dokumenty venované tejto problematike, ktoré sa v našich podmienkach nerešpektujú. Súčasne podporil aktivity všetkých starostov zamerané na dohodu v rámci ZMOSu, ktorej cieľom bolo zastaviť sťahovanie Rómov a dosiahnuť, aby boli riešení ako občania miest a obcí, kde žijú. Touto kampaňou sa podarilo zastaviť rasové napätie na juhu Slovenska. 

Príprava Národnej stratégie rozvoja rómskych médií  

Po roku 1989 sa zmenili spôsoby financovania národnostnej tlače, čo výrazne oslabilo možnosť národnostnej tlače, špecificky rómskej, vplývať na proces sebaidentifikácie jednotlivých národností. Nepravidelnosť vydávania rómskych periodík a problémy s distribúciou spôsobujú, že v konečnom dôsledku nie je rómska tlač schopná plniť svoje základné poslanie: zlepšovanie informovanosti komunity a zvyšovanie kultúrnej a vzdelanostnej úrovne Rómov. Lepšia situácia je v súčasnosti v STV, kde došlo v roku 1996 k zmene periodicity vysielania RNM z dvojmesačníka na dvojtýždenník. Stalo sa tak aj vďaka finančnému príspevku, ktorý na TV vysielanie získala Rómska tlačová agentúra. Problémom je krátkodobý charakter zmluvy o spolupráci/koprodukcii, ktorú RPA má s vedením STV. 
Vzhľadom k tomu, že ÚSVRK si uvedomuje úlohu, ktorú môžu rómske média zohrať v prostredí rómskych komunít v nadväznosti na strednodobú stratégiu riešenia problémov rómskych komunít pripravuje ÚSVRK/mediálny odbor Národnú stratégiu. Tento typ stratégie bude prvým v rámci EÚ s cieľom zabezpečiť kontinuálnu podporu rozvoja rómskej národnostnej tlače na Slovensku a súčasne zabezpečiť jej prostredníctvom prenos úloh, ktoré vlády SR má vo vzťahu k Rómom, do praxe. 

Podporné aktivity: 

V snahe lepšie medializovať rómsku strednú vrstvu a činnosť ÚSVRK sme úzko spolupracovali s redakciou Rómskeho národnostného magazínu, ktorý vysiela STV. V rámci vysielania v rómskom jazyku sme prezentovali opakovane jednak celkové aktivity ako aj aktivity zamerané na bývanie a na problematiku eura.V spolupráci s produkciou magazínu sme realizovali výber zaujímavých osobností, ktoré boli resp. postupne budú prezentované v rámci predstavovania rómskej strednej vrstvy, aby sme tak zlepšili identifikáciu Rómov s vlastnou komunitou a súčasne predstavili zaujímavých ľudí majorite. Spolupracovali sme aktívne s vedením STV a SRO, kde sme zrealizovali osobné návštevy a dohodli sa na postupnom rozšírení vysielania pre rómsku komunitu ako aj na nových témach a spôsoboch ich prezentácie, ktoré sa postupne budú uvádzať do života v roku 2008. (problém vznikol len v STV, kde pôvodná dohoda o rozšírení vysielania daná generálnym riaditeľom nebola dodržaná).

Záver
Tak ako bolo naznačené v úvode táto správa je konštatčná a dokumentuje činnosť ÚSVRK za obdobie kalendárného roku 2007. Som si vedomá toho, že údaje ktoré sú v správe uvedené nie sú z vecného hľadiska celkom úplné, a to z dôvodu, že vzhľadom k reálnym možnostiam  bolo možné exaktnejšie údaje  získať len od času, keď som nastúpila do ÚSVRK. Napriek tomu sme radi, že údaje ktoré tvoria základnú osnovu správy boli a sú východiskom pre spracovanie Strednobej koncepcie rozvoja rómskej národnostnej menšiny v Slovenskej republiky 2008 – 2013, ktorá bola dňa 26. 3. 2008 schválená vládou SR. Táto rozhodujúca skutočnosť podporuje naše presvedčenie o tom, že východiská koncepcie sú dobré stanovené, že majú reálnu podobu a sú odrazom stavu oblasti integrácie rómskych komunít v súčasnosti. Spracovateľov správy viedla úprimná snaha o poskytnutie čo najväčšieho množstva všeobecných informácií o činnosti úradu a o poskytnutie údajov o stave rómskej komunity tak, ako ich dokázal zozbierať a vytriediť samotný ÚSVRK.